text:
Aldo Rossi
Aldo Rossi al è un cjantautôr furlan. Nassût a Udin, a 8 agns si è trasferît in Cjargne dopo che al jere mancjât so pari; chest percors devant daûr (pal solit a jerin i Cjargnei che si trasferivin a Udin) al à fat in maniere che Aldo Rossi al fos masse furlan par jessi calcolât tant che vêr Cjargnel dai Cjargnei e po tant che un che di masse timp al jere a stâ in Cjargne par jessi considerât Furlan dai Furlans. Chest i à permetût di vê un voli particolâr par descrivi tes sôs cjançons, vizis e virtûts dai Furlans e de Furlanetât in gjenerâl.Al à fat par tancj agns ativitât tal mont dal spetacul tant che Diretôr Artistic di emitents radiofonichis locâls cul pseudonim di "Aldo Giorgi" e dal 1986 al 1996 ator pes sagris e fiestis in place come leader dal grup musicâl "I Salvadis" e cun lôr al publiche 2 audiocassetis cu lis sôs cjançons. A cjaval dai agns 2000 al à tentât il grant salt te musiche Dance internazionâl publicant 2 discs cuntune etichete di Joe T. Vannelli. Tal 2004 la decision di meti adun i tocs in lenghe furlane scrits dopo vê sierât il grup "I Salvadis" e tacâ cu la publicazion di albums soliscj.
Aldo Rossi è un cantautore Friulano. Nato a Udine a 8 anni, dopo la scomparsa del padrè si trasferì in Carnia; questo percorso all'indietro (di solito erano i carnici a trasferirsi a Udine) ha fatto si che Aldo Rossi fosse "troppo" friulano per essere considerato "Carnico" dai carnici e per il lungo tempo trascorso in Carnia, troppo "carnico" per essere considerato "friulano" dai Friulani. Questo gli ha permesso un punto di vista particolare per descrivere nelle sue canzoni, vizi e virtù dei Friulani e della friulanità in generale. Aldo Rossi ha svolto varie attività nel mondo dello spettacolo, come Direttore Artistico di emittenti radiofoniche locali con lo pseudonimo di "Aldo Giorgi" e dal 1986 al 1996 in giro per feste e piazze come leader del gruppo musicale "I Salvadis" e con loro pubblica 2 audiocassette con sue canzoni. Intorno agli anni 2000 à tentato il grande salto il nella musica Dance internazionale pubblicando 2 dischi con una etichetta di Joe T. Vannelli. Nel 2004 la decisione di organizzare tutti i brani scritti in friulano e la costante pubblicazione di CD in Lingua Friulana che dura tutt'ora.
Discografia (in Friulano)[cambie | modifiche il codiç]
- 1990 Par iei - Aldo Rossi e i Salvadis
- 1994 Cemût Manuela (par Manuela di Centa regjne di Lillehammer) - Aldo Rossi e i Salvadis
- 2006 Miôr curte - Cjançons in mancul di tre minûts
- 2006 Exportazion (presentade a "Carnia canta")
- 2006 Udinese facci un gol (sigle a Telefriuli)
- 2007 Tocai a si pò (videocurte sul Tocai)
- 2007 Furlan - 14 new songs in Friulian language
- 2008 Curtis ghitaris e curtìs - 16 nuove curte (Miôr curte vol. 2)
- 2009 Pari (Padre) - In onôr di Beppino Englaro
- 2011 La vite e la muart - Double concept disc: 20 new songs in Friulian language
- 2011 Le canzoni di Aldo Rossi sono disponibili su iTunes, Zune e altri stores musicali
- 2011 Il doppio CD "La vite e la muart" di Aldo Rossi recensito da "Fabio Antonelli" (giurato premio Tenco 2011) su ESTATICA, l'Enciclopedia della Musica Italiana
- 2012 Il brano "Strie" è finalista al 2° "Festival della canzone friulana" tenutosi il 29 settembre 2012 al Teatro Nuovo Giovanni da Udine
- 2013 Esce il CD "Miôr fale curte" che contiene 28 tra le più belle curte scritte da Aldo Rossi di cui 5 inedite
- 2013 Il brano "Polente e frico" di Aldo Rossi cantato dal "Coro Meleretum Junior" diretto da Annalisa Masutti, vince il premio come miglio testo al 1° Festival dai fruts furlans, tenutosi il 21/12 al Teatro Nuovo Giovanni da Udine


c: text/html

text:
Une ch’o ai imparât tai agns e je che cu l’etât si cuiste simpri plui imagjinazion tal burî fûr gnûf mûts di fâsi mâl. Za fa doi dîs, tant par dî, o soi rivât a cjapâmi in plen sul cjâf la stangje de jentrade di un parchegjo. A son dome doi mûts par rivâ a tant. O metisi juste sot de stangje cuant ch’e ven sù e spietâ fers a biele pueste che ti pochi cuant che si sbasse (e chest al è chel plui facil); o pûr (e ca l’etât e à il so pês) dismenteâsi de stangje che tu âs viodût a jevâ sù, fermâti juste tal puest là ch’e jere prin, restâ li a pensâ s’al fos miôr scurtâ la strade traviersant il parchegjo o fâle plui lungje par fûr, e fâsi cjapâ po di cuintribant de stangje ch’e ven jù e che ti poche come un maçûl (e chest al è il mût ch’o ai sielzût jo).
Si scuen dî, però, ch’e jere une stangje di dut rispiet; i someave plui a un tubul di armadure che no a un di chei afârs di plastiche che si doprin cumò e che si puedin scancarâ cuntun dêt. E plui che tornâ jù chê stangje e sdramassave sul so supuart. Un sglinghinament di fâ vignî i sgrisui.
No jeri mai stât pocât cussì a fuart, e no mal spietavi. Lis gjambis che si plein a colp e i braçs impen ch’a cuistin par lôr cont une vivece tâl di rivâ a patafâmi plui voltis su la muse cui comedons. Dôs sioris ch’a passin di là de strade a sbalcin; po une mi svicine e mi dîs: – Aial fat mâl? – No i ai rispuindût dome parcè che la lenghe mi si frontave par traviers in bocje e non rivavi a proferî peraule.
Po, cirint di inviâmi cuintri cjase, mi soi inacuart che no rivavi a cjaminâ par dret ma dome a tressâ par sbighet. Cussì o ai scugnût butâmi su la prime bancjute ch’e jere li ret. Un siôr, viodintmi a voglâ tal nuie cuntun rideç gnogno stampanât su la muse, mi à metût in man dîs euros: – Buine Pasche siorut! Coragjo! – al à zontât.
A son passâts in tancj sù e jù fin che si è imparude la muse rabiose di mê femine. E tignive pe man un canaiut piçul. – No vevistu di lâ a cjoli to nevôt a scuele vuê? Eh? Tu si âs dismenteât, figurâsi! – E prin ch’o rivàs a sburtâ fûr cualchi peraule cu la lenghe inmò par traviers che no voleve savint di metisi a puest e à zontât: – No stâ nancje provâ a tirâ fûr une des tôs scusis ridiculis! Cui sa ce che tu rivaressis a inventâ cumò! Tu âs dome di vergognâti!
Ve’ un’altre ch’o ai imparât: nol è mai dome il mâl, e je simpri ancje la prionte.
di Gianluca Franco

robotstxt: allowed

filter: keep


text:
Scritte scatolate luminose
insegne per negozi, insegne led, insegne negozi The Disney Store
insegne Parma, insegne luminose Parma, insegne luminose concessionarie auto - General Motors OPEL
scritte scatolate illuminate con faretti, insegne luminose per aziende , insegne luminose Milano e Provincia , insegne luminose Sesto San Giovanni...
insegne luminose, insegne luminose linee aeree Japan Airlines
insegne luminose Roma, insegne Roma, insegne luminose The Space Cinema Roma
insegne luminose, lettere scatolate luminose, scritte scatolate luminose, insegne led, insegne Centenario Trussardi piazza della Scala Milano
insegne ngozi, insegne luminose negozi, insegne luminose negozi GUCCI
Insegne luminose Catania, insegne Catania, insegne luminose Warner Village Cinemas Catania
insgene luminose Courmayeur, insegne Courmayeur, insegne luminose Aosta e Provincia, insegna luminosa Hotel Mont Blanc Courmayeur Aosta
insegne Bergamo, insegne lumnose Bergamo, insegne negozi Bergamo, insegne luminose negozi DISNEY , The Disney Store ORIOCENTER Bergamo
insegne Piacenza, insegne luminose Piacenza, insegne concessionari auto, insegna luminosa concessionaria OPEL General Motors Piacenza


text:
LIS FLABIS DI ESÔF Scuele de Infanzie di Osôf – I.C. di Trasaghis
Il progjet al à svilupât ducj i cjamps di esperience: i fruts a àn realizât e po zuiât insiemi tai habitat des storiis di Esôf, a àn tocjât cu lis lôr mans materiâi di diviers gjenar e nature, a àn comunicât e interagjît cuntune lenghe par tancj di lôr gnove, a àn comprendût che a son lenghis e culturis diviersis, si son vierts ae art e ae musiche, a àn cjantât, a àn davuelt ativitâts manipolativis e di conversazion indreçadis ae realizazion di materiâl documentatîf.
Tal periodi de didatiche a distance par cause de emergjence Covid, la mestre si è registrade biel che e contave lis flabis e po e à cjariât i videos su la plateforme Edmodo, proponint ai fruts ativitâts di piture o ancje di realizazion dal personaç protagonist.
Inte didatiche in presince, i contignûts progjetâts e proponûts a son plasûts un grum ai fruts che a àn mostrât un interès simpri plui grant viers la lenghe furlane e il teritori dulà che a vivin.
LA MAPE
LA MAPPA
I MATERIÂI


text:
Archive for the ‘Articoli’
La Universitât che il censis al premie e che la Rai e dismentee
Lis classifichis no bastin a descrivi dute la cualitât di ce che si insegne intun percors di studi, ma savê che la Universitât dal Friûl e je tierce in Italie inte valutazion dal Censis dai 16 ateneus publics di dimension medie (chei che [...]
Posted on on Agosto 15th, 2021 in
2021, Articoli, Avost, prime pagjine |
No Comments »
Lodovico Ariosto (Reggio Emilia 1474-Ferrara 1533) al pues ben jessi indicât come un dai plui grancj autôrs dal Rinassiment talian. Fi di un cjapitani al servizi dai siôrs di Ferrara, la nobile famee dai Este, al cerce la crudeltât di Vignesie che, nemie antighe dai Este, e ocupe intal 1482 la citât di Rovigo, là [...]
Posted on on Luglio 15th, 2021 in
2021, Articoli, IL FRIÛL VIODÛT DAI SCRITORS, Lui |
No Comments »
Il scrit si indrece al inteletuâl furlan
Andrea Marone, poete libar e (masse) sclet
Il Cinccent al è stât par tancj aspiets un secul incredibil, tal ben e tal mâl, par dute la Europe e cussì ancje pal Friûl. Come se la “captivitas vinitiana”, ven a stâi la sotanance sot de Republiche di Vignesie, e ves stiçât [...]
Posted on on Luglio 15th, 2021 in
2021, Articoli, IL FRIÛL VIODÛT DAI SCRITORS, Lui |
No Comments »
Silvia Michelotti e publiche “Per il mondo che verrà”
“Per il mondo che verrà” al è il titul dal prin disc dal dut par talian de artiste Silvia Michelotti. La cjantautore di Pagnà e à realizât un diari di viaç, une sorprese, un libri di vierzi, tocjâ, cjalâ, lei, tornâ a lei e cjantâ cun [...]
Posted on on Luglio 15th, 2021 in
2021, Articoli, Lui |
No Comments »
“Chest an, pe ocasion de fieste di Sant Lenart, patron de glesie di Cjavalì, il Circul Culturâl di Cjavalì Doi mil al burìs fûr e al presente chest librut che e je une racuelte di strichis, vignetis, pipins, in cont di avigniments, di situazions, di acjadiments capitâts in Friûl e pal lentintôr. E chestis situazions [...]
Posted on on Luglio 15th, 2021 in
2021, Articoli, Lui, Simpri bogns |
No Comments »
Dutis lis cantinis cooperativis regjonâls
a àn aderît al Sisteme Nazionâl di Produzion Integrade. De prossime racuelte,
a saran plui di 3.000 i etars certificâts
La ue di buine part de vendeme 2021 di dutis lis cantinis cooperativis dal F-VJ, e sarà sostignibile e certificade. Di fat, la cantine Viticultôrs Furlans La Delizia (di Cjasarse), la Cantine produtôrs [...]
Posted on on Luglio 15th, 2021 in
2021, Articoli, LA TIERE E LA GREPIE, Lui |
No Comments »
La prime produzion dal Teatri Stabil Furlan e je rivade ai 29 di Mai, sul palc dal Teatri Gnûf Zuan di Udin, cuntun spetacul gjavât fûr di une opare di Siro Angeli, segnant un risultât gnûf, professionâl, straneant, biel. “La cjase: lagrimis di aiar e soreli” al conte une vicende implantade in Cjargne, svilupade cun [...]
Posted on on Luglio 15th, 2021 in
2021, Articoli, Lui |
No Comments »
Euritmia, dal sax aes percussion,
e crôt tai zovins
In graciis de esperience dai tancj concors musicâi che la associazion culturâl Euritmia e puarte indevant di ben 24 agns, e je vignude fûr une iniziative origjinâl par un premi dedicât e di respîr internazionâl: il “Grant Premi Paulêt”, une competizion vierte a musicistis e musiciscj dai 20 [...]
Posted on on Luglio 15th, 2021 in
2021, Articoli, Lui |
No Comments »
Un habitat che in mont al è simpri plui râr
Il Lât di Cjavaç, incassât tra i versants des Prealps Cjargnelis, al è il plui grant lât naturâl dal Friûl e al ocupe une val, a soreli a mont de Mont di San Simion, incidude in profonditât di un cors antîc dal Tiliment.
◆ Cundut de antropizazion [...]
Posted on on Luglio 15th, 2021 in
2021, Articoli, Lui |
No Comments »
Ancje se cun cualchi division a nivel di dialetiche politiche interne, ae fin di Jugn la Slovenie e à fat fieste pai siei trente agns tant che Stât indipendent. Ai 25 di Jugn dal 1991, di fat, il Parlament di Lubiane al proclamà la indipendence de Slovenie de Jugoslavie, su la fonde dai risultâts dal [...]
Posted on on Luglio 15th, 2021 in
2021, Articoli, Lui, Slovenie |
No Comments »
La valutazion dal an passât
e la scree di chel che al vignarà
a metin in dificoltât lis fameis
Ripeti l’an? In timp di COVID al è impussibil, in biele sostance, a pensin cetancj scuelârs. In merit ae promozion cuntun judizi “No suficient”, a àn reson, par vie che chest al è previodût intal câs che no si [...]
Posted on on Luglio 15th, 2021 in
2021, Articoli, Austrie, Lui |
No Comments »
La Aleance Libare Europeane (ALE) e finìs i siei prin cuarante agns di vite. Chel che in dì di vuê al è il “partît politic european” che al ten dongje cuarantesiet moviments e partîts che si presentin tant che la espression politiche plui sclete di nazionalitâts, minorancis o regjons in Europe, al nasseve in maniere [...]
Posted on on Luglio 15th, 2021 in
2021, Articoli, Friûl Europe, Lui |
No Comments »


text:
Progressive Fighting System
Progressive Fighting System (PFS) jè un sistema di combatiment creât da Paul Vunak e basât sul Jeet Kune Do.
Il PFS jè considerât un sistema cetant eficjace in combatiments da strade, cun l'impuartance dade as testadis, gjinochiadis, gomitadis e al trapping. Chescj tecnichis 'a formin la base di chel chal è il RAT program, il sistema di combatiment insegnât a fuarce speciâls americanis, svilupât propri cun l'aiût di Vunak. Vunak al à simpri sostenût che il JKD nol insegne tecnichis superiors, ma al svilupe un combatiment eficjace e atribûts superiors. No ci 'a son tecnichis superiori in i arts marziâls, bensì metods di alenament superiors. Simpri stant a ciò chal sostiene Vunak, le tecnichis di JKD 'a son prese da altre arts marziâls. L'obietîf jè chel di usâ une tecniche pal plui breve temp possibile, fintremai che la portate o la situazion nol cjambia, richiedint una altre tecniche, possibilmentri di una altre arte marziâl. Chest al vale ancje par le tecnichis ideadis propri da Vunak, come il straight blast tirât in avanzament rapid (a travolgji l'aversari) e le tecnichis di headbutt, da usâ dome e esclusivamentri cuant che la situazion il permete. Carateristiche peculiâr dal PFS jè ancje l'utiliz di protezions pesants durante i alenaments par chei che vengjin definîts crash test overo des prove di agression a plen contat.
I sôs Senior Istrutors 'a son:
Pedro L. Rodriguez
Martial Zapata
Chris Moran
Lawrence Garcia
Jose Perich


text:
In cheste sezion si cjatin dutis lis informazions su la ufierte formative dal DOCUSCUELE pai insegnants, pai students e in gjenerâl par ducj chei che a vuelin aprofondî la cognossince de lenghe e culture furlanis
Lei ancjemò
DOCUSCUELE – Il Centri di Documentazion ricercje e sperimentazion didatiche pe scuele furlane al fâs ativitât di ricercje te suaze educative su tematichis che a rivuardin in particolâr:
- lis diferentis metodologjiis didatichis
- la didatiche come esperience ative e vierte aes gnovis tecnologjiis
- la metodologjie CLIL
- il curriculum scolastic de lenghe furlane
- l’inzornament professionâl dal personâl docent
- i sistemis di valutazion
- i aprofondiments tematics pai students
- la difusion de grafie uficiâl de lenghe furlane par ducj


text:
Otiche
La otiche e je che part de fisiche ch’e studie la lûs, ven a stâi ducj i fenomens su la emission, la propagazion e la rilevazion des radiazions dal spetri visibil.
La otiche si divît in diviers rams tant che la otiche gjeometriche, che ondulatorie e che eletromagnetiche.
La otiche gjeometriche[cambie | modifiche il codiç]
E je chê che e studie lis lints e i spiei e in gjenerâl cemût che la lûs e passe e si divît cuant che e passe dai materiâi trasparents o opacs. A la sô fonde e je la idee che la lûs si movedi in linie drete, e ancje se chest no al è propit vêr al rive a spiegâ avonde ben une vore di fenomenis otics.
La otiche ondulatorie[cambie | modifiche il codiç]
E si fonde su la ipotesi che la lûs e vedi une propagazion in ondis trasversâls. I rais de lûs a saressin lis liniis perpendicolârs a lis superficiis des ondis. Si rive cussì a spiegâ ducj i fenomens di difrazion, di interference e di polarizazion che la lûs e pues pandi.
La otiche eletromagnetiche[cambie | modifiche il codiç]
E si fonde su la spiegazion de lûs tant che des ondis eletromagnetichis.
La otiche te vite di ogni dì[cambie | modifiche il codiç]
Tancj a son i fenomens otics plui o mancul particulârs che a si puedin cjatâ te vite di ogni dì si pensi par esempli al arc di Sant Marc, ai miraçs o a la aurore boreâl. I spiei e lis lints a si doprin di centenârs di agns. Par finî visìnsi che tantis a son lis personis che a doprin i ocjâi o lis lints a contat par rivâ a viodi ben.


text:
Stiefin al ero strac sfinît, e a nol jodevo l’oro di lâ a cjaso. Ai fasevo mâl la scheno che ai jessivo a sbufs dai bregons elegants – colpo dai chilos di masso e dai agns di masso – e al ero stuf di tabajâ cun la int par vuê. Al vevo uno fam nero e voio di sierasi a [...]
Tag: Fulvio Romanin
Cent metros i fâs uno gresso diferenzo: cent metros e vondo, no di plui, par incredibil che al pode sameâ. Jel vevo contât il barbo di so pari – al vevo di essi stât il vinç e cinc, vinç e siet, alc dal gener – ma ai timps lui al ero dut concentrât intun livel cruciâl di Candy Crush Saga, [...]
Lets in Ostarie: LA STAGIONE DELLA MUTA More pulp tales di Fulvio Romanin CE LIBRI ISAL? “La stagione della muta” al è il secont libri di Fulvio Romanin pe Kappa vu, tal 2012, simpri inte golaine La Comugne, ven a stai picinin – di misure – e ancje di pagjinis, che a son 168. Dentri si cjatin dôs contis, une [...]
“Delitto e Castigo” a lu vevo let di canai. Ce Dostojevskij: Bradbury. Une conte curte in “Molto dopo mezzanotte”, un dai pi biei dai centenârs di Urania indurmidîts tal dalt de cjase dal barbe a Davâr. “Delitto senza castigo”, cheste le conte; un omp che al vevo decidût, inte plene maturitât, di lâ a copâ, trento agns dopo, il so [...]


text:
Al tache il studi dal organet fin di zovin, mostrant di jessi interessât ae contaminazion dal organet cun stîi e armonie no propit di nature popolâr. Al è organet solist e coordenadôr artistic de Orchestra Bottoni (za Piccola Orchestra La Viola), che cun chê al à colaborât cun Daniele Sepe, Branduardi, Battiato, Riccardo Tesi, Marc Perrone, Peppe Barra, Vincenzo Zitello, Nando Citarella e tancj altris. Al dopre dal vîf diviers pedâi, in maniere ancje strambe pal strument, come looper e distorsôr. Come musicist ospit e ’sunarà Antonella Costanzo, vôs soliste de Orchestra Bottoni.
Formazion:
Alessandro D’Alessandro – organet, efiets eletronics;
Ospit: Antonella Costanzo – vôs.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
La Zornade Internazionâl de Lenghe Mari e je stade istituide intal 1999 de Unesco par promovi la diversitât linguistiche e culturâl e il multilinguisim. E ven celebrade in dut il mont tal ricuart di un episodi dramatic che al rimonte ai 21 di Fevrâr dal 1952, là che cuatri students bengalês de Universitât di Dacca (ma si zontarin altris intai dîs seguitîfs), a son stâts copâts de polizie di chel che chê volte al jere il Pakistan orientâl, intant che a domandavin la uficialitât de lôr lenghe, il bengali.
Come che al diseve Nelson Mandela: “Fevelâ a cualchidun intune lenghe che al capìs al permet di rivâ al so cerviel. Fevelâi inte sô lenghe mari e significhe rivâ al so cûr“.
La lenghe mari e je la lenghe dal cûr, des emozions e dai afiets primaris. Par un frut, e je dispès la lenghe des primis esperiencis culturâls, dai zûcs, des ninenanis, de complicitât e des primis contis. Il codiç materni al conten peraulis che a cisichin, a consolin, a cridin, a confuartin, a insegnin e a influencin insot la nestre storie e la imagjin dal mont che si costruìn in graciis di chestis.
La lenghe mari e je la ‘prime’ lenghe che no ostacole i aprendiments sucessîfs ma, al contrari, e vierç a gnûfs lengaçs e a abilitâts cognitivis e metacognitivis.
La zornade de celebrazion de Lenghe Mari e je la ocasion par cognossi, ricognossi e valorizâ lis lenghis dal nestri vivi cuotidian (a scuele o al lavôr) e rifleti sui cambiaments in cors te nestre societât.
Cualis lenghis si fevelino vuê in Friûl e in Italie? Dongje des varietâts dialetâls – in cierts contescj ancjemò tant difondudis e praticadis – a son lis dodis lenghis des minorancis (il furlan, il sloven, il todesc, il ladin, l’ocitan, il sart …), che la lôr tutele e je regolade di leçs a pueste.
Cun di plui a son lis lenghis di gnove imigrazion, che a son part struturâl dal paisaç linguistic, visîf e sonôr, dai nestris teritoris: il rumen, l’arap, l’albanês, il cinês, il spagnûl.
Al è soredut inte scuele di vuê, simpri plui multiculturâl e plurilengâl, che al covente dâ valôr aes lenghis in contat, sotlineant che dutis lis lenghis a àn dirit di jentrâ in classe, ancje se al è il talian a jessi la lenghe favoride de scuele.
La ricorence de Zornade Internazionâl de Lenghe Mari e pues jessi la ocasion par cognossi lis biografiis linguistichis dai students e rilevâ lis competencis inte lenghe di origjin; par valorizâ lis potenzialitâts de marilenghe pai fins dal aprendiment di une seconde e di une tierce lenghe; par dâ visibilitât ae pluralitât linguistiche intai spazis de scuele e valorizâle traviers i moments de narazion di flabis, tescj leteraris e libris bilengâi.
Prestâ atenzion aes peraulis di ogni frut ‒ par talian, par furlan, par dialet o intune altre lenghe mari ‒ al significhe tignî insiemi lis storiis, mantignî in vite lis visions diferentis dal mont, par permeti a ognidun di puartâ la sô vôs.
In Friûl-Vignesie Julie, tiere plurilengâl di simpri – dulà che in bande dal talian si fevelin il furlan, il sloven, il todesc – al somee naturâl acetâ, scoltâ e valorizâ dutis lis varietâts linguistichis e dialetâls dal teritori e dai siei abitants.
I dirits linguistics a fasin part dai dirits fondamentâi des personis e des comunitâts di dut il mont e, masse dispès, a vegnin dineâts. Il valôr des lenghis “diviersis” di chês maioritariis, e la lôr impuartance, a vegnin ricognossûts cun dificoltât; ma la lôr tutele e valorizazion, invezit, a son impuartants ancje par dâ contignûts reâi ae democrazie.
Al va propit in cheste direzion l’impegn de Agjenzie Regjonâl pe Lenghe Furlane che ogni an e ricuarde la Zornade Internazionâl de Lenghe Mari cu la organizazion di un event celebratîf.


text:
Publicitât
La publicitât e je une ativitât imprenditoriâl che e vûl fâ cognossi une etichete, une marcje, une aziende, par incressi il cunsum e il doprâ un ben o un servizi. E je une comunicazion a paiament dulà cui che al paie al è ben cognossût e il messaç al è ben controlât. La publicitât e je une tecniche dal marketing cul obietîf fondamentâl di incressi la imagjin di une marcje, fâ visâ, informâ e cunvinci plui int par fâ vendi di plui. La publicitât al dì di vuê dopre ce tantis dissiplinis tant che la psicologjie, la sociologjie, la statistiche, la comunicazion sociâl, la economie, la antropologjie. Ma ancje la publicitât e je chê ativitât che vûl fâ comprâ alc di cui tu no tu sâs ancjemò di vê bisugne cun bêçs che ancjemò no tu âs.
Biel che la publicitât e je aromai viodude tant che necessarie par la incressite economiche, no je cence un cualchi cost sociâl: bruturis di cartei su lis stradis, gjornâi che a an pagjinis cuasit plui di publicitât che no di notiziis, cjarte strassade, formis di invadence in internet (spam). La publicitât e je deventade part de nestre vite di ogni dì, e je presinte e jemple ducj i spaziis publics, ogni etât, dai fruts dal asîl ai vecjos. Formis di protezion dai plui piçui a son in tantis manieris svuincadis. E je opinion comun aromai che cualchi publicitât e sedi tossiche come e plui dai prodots. Responsabilitât social de publicitât e je ancje di no volê dâ confin al svilup, dant la idee che il consum al sedi cence suaze, cence tiermins, cence fin.
Storie[cambie | modifiche il codiç]
La forme di publicitât plui cognossude fin dai timps antîcs e jere il "passe peraule", ancje se messaçs pal cumierç e pes elezions a son stâts cjatâts ancje sui mûrs da lis ruvinis di Pompei. Cun il disvilup des tecnichis de la stampe, za intal XVII secul i prins avîs publicitariis a scomençarin a viodisi sui gjornâi inglês. La publicitât, al inizi clamade reclame, je lade a incressisi cu la espansion de economie. La prime agjenzie publicitarie cirive nome i spaziis dulà meti in mostre i prodots, cu l'inizi dal XX secul scomençarin a viodi ancje dai contignûts e fin vie a dut il svilup dal prodot. La publicitât e je rivade in television intal 1957, sierade intune scjate cu la intenzion che no vedi di fâ dams ma al stes timp e fo il sô sucès: une ocasion di sperimentâ il lengaç, personaçs e purpûr un fenomen di costum, come tal câs talian pe trasmission "Carosello".
Pe publicitât in lenghe furlane bisugne lâ a la storie di Radio Onde Furlane, intai agns '80 dal secul pene stât, che à fat de publicitât in furlan une des sôs bandieris. Di poc a si viôt inte stampe periodiche (Il Diari, La Vite Catoliche) cualchi avîs publicitari in lenghe e alc al tache ancje sui cartelons stradai (in particolâr une marcje di bire), dut câs pocje robe rispiet a la utenze potenziâl di furlans.
Imprescj de publicitât[cambie | modifiche il codiç]
Lis aziendis a fasin publicitât midiant grancj imprescj di comunicazion: (radio, television, gjornâi, internet, e v. i.). La publicitât e cîr un sô public midiant i media de la comunicazion in cambi di bêçs (comprant dai spaziis o dai timps in une cierte maniere condizione i media) fasint dai contrats che permetin spes ai media di vivi. La propagande par pandi ideis politichis o religjosis e je une particolâr ativitât publicitarie. A son plui manieris di cjalâ a la publicitât, lis plui comunis a son: daûr dal ogjet preseât, daûr dal gjenar di imprest doprât, daûr dal obietîf marcât, daûr dal interès public o di publiche utilitât (campagnis cun obietîfs sociâls). In internet o cun lis tecnologjiis digjitâls o vin la publicitât no cirude o spam, cuant che e rive une grande cuantitât di letaris vie pueste eletroniche che nissun al à domandât. Gnovis manieris a son cui telefonins la messagjierie instantanee, che fâs rivâ al stes timp a tancj di lôr il stes messagjin. Internet e i telefonins a rivin a jentrâ pardabon di plui intal privât e a an cjatât un spazi publicitari no tradizionâl par svilupâ un prodot.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Jacum
Cjapitul 1
Salût
1 1 Jacum, servidôr di Diu e dal Signôr Gjesù Crist, a lis dodis tribûs dispierdudis pal mont, salût.
Tentazion, sapience e vite cristiane
2 Fradis, cuant ch’o patîs ogni sorte di provis, cjapaitlis come la gjonde plui grande, 3 savint che la prove de vuestre fede e fâs nassi la pazience. 4 E la pazience ch’e colmi in vualtris la sô vore par ch’o sedis rifinîts, a puest in dut e cence che us mancj nuje.
5 Se cualchidun di vualtris al mancje di sapience, che je domandi a Diu – lui al dà a ducj cence culumie e cence imputâ – e i sarà dade. 6 Al à però di domandâle cun fede, cence clopâ, parcè che chel ch’al clope al è come l’onde dal mâr che l’aiar le môf e le alce. 7 Che no si inludi di vê alc dal Signôr 8 un om di cheste fate, un om balarin, che nol à fermece in nissune des sôs voris.
9 L’om di cundizion basse che s’indalegri cuant ch’al è alçât 10 e il siôr cuant ch’al è sbassât, parcè che al passarà tant che la rose de jerbe. 11 Al jeve il soreli cul so fogôr e al fâs secjâ la jerbe e la rose e cole e dute la sô bielece e va in nuie. Cussì ancje il siôr s’inflapissarà tes sôs cumbinis.
12 Furtunât l’om ch’al ten dûr inte prove, parcè che une volte vinçude la prove al varà la zoe de vite che il Signôr ur à imprometude a di chei che i vuelin ben.
13 Nissun, cuant ch’al è tentât, nol à di dî: “Al è il Signôr che mi tente”, parcè che Diu nol pò jessi tentât dal mâl e nol tente nissun. 14 Ognidun invezit al è tentât de sô passionate, che lu tire e lu strissine. 15 Po la passion, rivade a imbastî, e parturìs il pecjât e il pecjât, madressût, al fâs nassi la muart.
La peraule di Diu inte vite dal cristian
16 No stait a lâ fûr di strade, fradis miei cjârs: 17 ogni bon regâl e ogni don rifinît al ven di adalt e al ven jù dal Pari de lûs, che nol gambie mai e che nol svarie in nuie. 18 Lui al à volût fânus nassi midiant de peraule de veretât par ch’o fossin la flôr des sôs creaturis.
19 Lu savês, fradis miei cjârs: ognidun ch’al sedi svelt tal scoltâ, pegri tal fevelâ e lent tal inrabiâsi, 20 parcè che la rabie dal om no colme la justizie di Diu. 21 Butait di bande duncje ce che nol va, ducj i vanzums de tristerie, e acetait cun ubidience la peraule ch’e je stade plantade in vualtris e ch’e pò salvâ lis vuestris animis. 22 Viodêt di jessi di chei ch’a metin in pratiche la peraule e no dome che le scoltin, imbroiantsi dibessôi. 23 Parcè che se un dome al scolte e nol met in pratiche la peraule, al è precîs di un om ch’al cjale la sô muse intun spieli: 24 a pene che si è spielât, s’int va e al dismentee dal moment cemût ch’al jere. 25 Chel che invezit si spiele te leç perfete de libertât e i reste fedêl, no come un om ch’al scolte e po al dismentee ma come un che le met in pratiche, chel al cjatarà la sô ligrie tal metile in pratiche.
26 Se cualchidun al crôt di vê religjon e nol ten frenade la sô lenghe, al ingjane la sô cussience e la sô religjon no vâl nuie. 27 Une religjon monde e cence magle denant di Diu nestri Pari e je cheste: viodi dai vuarfins e des veduis e stâ vuardâts di ogni sporcjetât di chest mont.
Notis:
- 1,1 - Si trate dai gjudeus emigrâts fûr de lôr tiere (“diaspore”) e ch’a vivevin, in chest câs, tal mont grêc-roman.
- 1,4 - La fede e à di lâ a finîle e a colmâsi tune vite plene di oparis di ben. Al è il struc de letare.
- 1,13 - Chel che si lasse strissinâ al mâl nol à di dâi colpis a Diu, che nol pò volê il mâl. Il pecjât al ven di dentri vie dal om.
- 1,17 - Il ben, dut ce ch’al è ben, al ven simpri e dome di Diu. “Pari de lûs” parcè che al à fat il soreli, la lune e lis stelis (Gjen 1,14-18) e che i dà la lûs al cûr dal om (Zn 1,4).
- 1,18 - Leç di veretât ch’e puarte a la vere libertât (cfr. 25).
- 1,27 - La religjon dal cûr e à il so spieli te condote cristiane, soredut tal metisi a servizi dai plui debui.


text:
Nassude scuasit par câs de matite par solit no cussì tenare di Francesco Tullio Altan, autôr celebrât plui che altri pes sôs vignetis satirichis ferbintis, Pimpa e je deventade un personaç planetari, publicât in 23 paîs dal mont e che al à ispirât dôs schiriis di cartons animâts produsudis tai agns Otante de Rai e direzudis di doi mestris dal setôr: Osvaldo Cavandoli, "l'om de linie" (regjist dai episodis che a son tal dvd "La Pimpa par furlan” dal ARLeF) e Enzo D'Alò che al à firmât ancje la regjie de "La Gabbianella e il gatto".
Plui voltis Altan al à spiegât il motîf de sô ispirazion. "Pimpa e je nassude par mê fie Chicca, che e jere usade, cemût che a fasin ducj i fruts, a tratâ dutis lis robis tant che a fossin animadis. La infanzie e je un paradîs dulà che dut al è pussibil, ancje lâ su la lune e po tornâ a cjase la sere tal tô jetut".
Di scuasit cuatri decenis il fumut nol à mai finît di inmagâ gjenerazions di piçui.
La version in lenghe furlane e je stade produsude e trasmetude de sede Rai regjonâl dal F-VJ e distribuide de ARLeF.
Nassude scuasit par câs de matite par solit no cussì tenare di Francesco Tullio Altan, autôr celebrât plui che altri pes sôs vignetis satirichis ferbintis, Pimpa e je deventade un personaç planetari, publicât in 23 paîs dal mont e che al à ispirât dôs schiriis di cartons animâts produsudis tai agns Otante de Rai e direzudis di doi mestris dal setôr: Osvaldo Cavandoli, "l'om de linie" (regjist dai episodis che a son tal dvd "La Pimpa par furlan” dal ARLeF) e Enzo D'Alò che al à firmât ancje la regjie de "La Gabbianella e il gatto".
Plui voltis Altan al à spiegât il motîf de sô ispirazion. "Pimpa e je nassude par mê fie Chicca, che e jere usade, cemût che a fasin ducj i fruts, a tratâ dutis lis robis tant che a fossin animadis. La infanzie e je un paradîs dulà che dut al è pussibil, ancje lâ su la lune e po tornâ a cjase la sere tal tô jetut".
Di scuasit cuatri decenis il fumut nol à mai finît di inmagâ gjenerazions di piçui.
La version in lenghe furlane e je stade produsude e trasmetude de sede Rai regjonâl dal F-VJ e distribuide de ARLeF.
Gire il tablet!
Contatinus!
Mande la tô ricete
Mande il tô dissen
Cemût che e funzione la “Modalitât esplore”
Cuant che si met il cursôr sore di un test par furlan (modalitât desktop) o si movisi te pagjine (acès cun smartphone e tablet) e ven fûr in automatic la traduzion par talian, che e facilite il frut – e i gjenitôrs – a familiarizâ cu la lenghe scrite. Une icone cu la forme di çatute e mostre lis areis di test che a proponin la traduzion imediade.


text:
el plevan di Malborghet
al è stat tre dis in tal liet
cun la masarie
che par no lasale plene
lui le ha rot il fil de schene
cun la manarie
la masarie dal plevan
e ha sclipat el capelan
par fa la scuete
je me ha dit che ha biei voi
ma son come doi pedoi
a tor pa muse
je me ha dit che ha un biel nas
ma al è grand come il garage
dall’automobil
je me ha dit che ha bielis tetis
ma son come le sachetis
de ghiachete
je me ha dit che ha un biel cul
ma al è grand come un baul
plen di varuscli
je me ha dit che ha un biel liet
quatri breis e un cavalet
e duarm par tiare
se tu sintis quan che pisse
je le molle fisse fisse
par tempieste
je me ha dit che ha un biel tai
ma al promete e no da mai
e che s’al tegni
ma al promete e no da mai
ma al promete e no da mai
e che s’al tegni


text:
Il Grup Folcloristic “Pasian di Prât” al è stât fondât tal 1966 di bande di un grup di amîs entusiascj, tra chescj i fradis Giorgio e Roberto Miani e Luigina Degano, ancjemò components dal sodalizi. Giorgio Miani al fo il prin president a vuidâ il sodalizi dal 1966 al 2001; po dopo al rivà Claudio Degano che al fo President dal 2001 al 2014 par rivâ al President atuâl Fausto Di Benedetto.
Cu l’obietîf di mantignî vivis e sverdeâ lis tradizions dal Friûl, tiere de lenghe e peculiaritât unichis, e presentant intai siei spetacui pagjinis vivis e sugjestivis de anime semplice de sô tiere, il Grup al propon cuntun sielt repertori di musichis, danzis e cjants la atmosfere e il senari dal antîc Friûl, intun spetacul une vore preseât pe varietât e pe durade.
Il Grup, intai siei cincuante agns di storie, al à presentât in centenârs di spetacui in Italie, Europe, e oltri Ocean in Canadà, Stâts Unîts e Argjentine, il miôr dal patrimoni folcloristic dal Friûl, in graciis dal impegn di une cuarantine di elements, e di une preseade orchestre.
Al à presentât spetacui sedi su sempliçs “breârs”, palcs di sagris paisanis e sedi su prestigjôs palcs di sene di teatris, al è stât ospit e al à partecipât a tantis trasmissions trasmetudis di televisions nazionâls e locâls, al à colaborât e cjapât part ae realizazion di films, al è stât promotôr e organizadôr di tantis iniziativis tal ambit culturâl locâl. Al à ricevût ricognossiments pe ativitât davuelte, pes diviersis realizazions specifichis e pai costums che al à intor.
Il Grup al à inmaneât inte sô sede tancj Festival folcloristics internazionâi, in ocasion dai siei aniversaris di fondazion e, plui di resint, intal Festival Folklorama, puartant a Pasian di Prât il miôr dal folclôr furlan, talian, european e di oltri ocean. Al è un dai grups fondadôrs de AGFF, Associazion tra i Grups Folcloristics dal Friûl Vignesie Julie.
Cumò il President dal Grup al è Fausto di Benedetto.
Pasian di Prât al è un paîs che si cjate inte perifarie ovest di Udin; si pues rivâ a mieç de autostrade A23, cun jessude “Udine Nord” o “Udine Sud”, e seguint po dopo la tangjenziâl cun jessude par Pasian di Prât.
La sede dal Grup Folcloristic Pasian di Prât e à cheste direzion:
Via Muris 40
33037 Pasian di Prato (UD) – Italia
Tel. +39 0432 663443
Mob. +39 340 7132994
e-mail: info@furlana.it


text:
Nissun sa a cui che i tocje. Gonârs e la sô int tal gnûf album di Dino Piu
Un gnûf album di ricuarts, dopo il cd realizât tal 2016 Miôr cjantâ che no vaî, Dino Piu e la sô Band nus tornin a cjantâ la ligrie e lis storiis de Int di Gonârs.
Nissun sa a cui che i tocje al è di fat une racuelte di gnovis cjançons dal “cjantautôr cowboy”, Dino Piu, ma ancje un album di ricuarts di 50 agns di musiche.
Publicât e presentât pe prime volte pe Fieste dai Rondons a Gonârs pai 2 di Avrîl di chest an, il disc si compon di 21 tocs realizâts di Dino e rangjâts di Omar Malisan. Doi di chescj a son cjançons contignudis in vecjis cassetis dal artist.
Il titul Nissun sa a cui che i tocje al è cjapât de cjançon La Filastrocje. Come che nus conte il grup «in principi si pensave di meti “la filastrocje” come titul dal album parcè che, plui di ducj i tocs, chest al rapresente il paîs e la int di Gonârs. Daspò, nus è restade la frase “nissun sa a cui che i tocje”. Chest viers al fevele dal passâ dal timp e de vite. O sin dome di passaç, e no podìn savê ce che nus sucedarà, tal ben e tal mâl. La sorprese e je simpri daûr de svolte.»
Par rivâ a meti dongje chest album dai ricuarts de e pe int di Gonârs, la Dino Piu Band (cun ghitare, bas, percussions, violin, trombe e armoniche) e à simpri vût tant aiût e disponibilitât, sedi dai musiciscj che des associazions dal paîs. In prin Fûr Timp, cul president Riccardo Schiff, Omar Malisan, Gina Maddalena Schiff e Luciano Bonomo.
La Dino Piu Band e à za vût sucès a nivel internazionâl. Si è esibide a Londre tal 2016 e in Cornovalie pôc plui di un mês fa, e a Setembar e sarà al Fogolâr Furlan di Viene.
Un biel ricuart dal grup al è che «intant che a sunavin intune fieste a Gonârs, il sindic di Vrhnika (paisut sloven zimulât cun Gonârs), divertît e incantesemât de musiche e de vivarosetât di Dino, nus à invidâts a sunâ tal lôr paîs pe fieste plui impuartante che a organizin: la fieste dai “argonautis”. Cun chest apontament si cjatìn ogni Istât a Vrhnika, dulà che si divertìn a cjantâ par furlan a un public sloven.»
La Band e sta programant di inviâ une copie dal album ai Fogolârs Furlans tal Mont.
Sul sît internet www.dinopiu.com si puedin za cjatâ imagjins che a fasin di curnîs a chest album di memoriis. In plui, sui canâi Youtube e Facebook la band e inzorne la pagjine cun videos e fotos dai concierts.
«Al moment, o doprìn i social network pe divulgazion des cjançons. La distribuzion dal CD si limite invezit ai bar dal paîs e di chei vicins, in plui che a ogni conciert». Il rigjavât de vendite dal CD, che al è a ufierte libare, al sarà dât in beneficence al paîs di Gonârs e soredut ae scuele dal infanzie de parochie.
Tra un pôc o rivarìn a gjoldi di cualchi toc di Nissun sa a cui che i tocje intun video, che il grup al à in program di realizâ. Chest al cjaparà dentri no dome i ricuarts e la vite musicâl di Dino Piu ma lis tradizions e lis musis de Int di Gonârs. Une “filastrocje”, come che e conte la cjançon, di un piçul paîs dal Friûl, dulà che il “cjantautôr cowboy” Dino al e nassût, là di Piu, tal 1948. ❚
✒ Moira Pezzetta


text:
Tal biel mieç dal vilaç al jere, come che al è ancje cumò, un grant prât vert, plen di rosis e cun cualchi arbulut. Al sbilf Berto i plaseve sta su chel prât, ma no i plaseve vê cussì tante int ator, che i passave dongje, o che e riscjave di pestâlu corint o zuiant.
Cussì, une dì di Sierade, a buinoris, al à tacât a fâ sù un muretut cu li fueis. A ducj chei che a passavin chest confin al diseve di lâ fûr: chel al jere il siò toc di prât, dut il rest al jere di chei altris!
Cualchidun a lu à lassât fâ cence problemis, altris par pôre di restâ cence prât a si son fats il lôr muretut, e par finî i plui saçs a àn tentât di disfâ i muretuts dilunc de gnot. Ma la dì dopo i muretuts a tornavin fûr.
Passât l’Autun e sparidis lis fueis Berto al à tacât a fâ un mûr cui claps, simpri plui alt, cussì no si podeve plui disfâlu di gnot. Ancje chei altris a vevin tacât a fâ mûrs cui claps, e cualchidun ancje cui modons!
Simpri plui int a stave segnant il siò toc di prât tant che chel che al restave al jere une vore piçul. Al jere ancje cui che al vendeve un toc par rivâ ae fin dal mês, e chel che al comprave il toc par no restâ cence.
A no si podeve fâ nissune magjie parcè che dutis li aganis, i mâcs e lis fadis a jerin lontan par une cunvigne di magjie. Cussì il saç dal vilaç al à vût une idee: fâ un mûr su la strade par blocâ Berto e chei atris tal prât.
Dilunc de dì, chei pôcs che a no vevin nissun muret e vevin tacât a tirâ sù un mûr in modons une vore alt, ator dal prât. Ae sere Berto e chei altris a volevin lâ a cjase: a vevin zuiât dut il dì cun la nêf e cumò a no viodevin la ore di scjaldâsi devant da la stue. Ma a no savevin di ce bande lâ: a jerin cercenâts di chest mûr. Un pôcs a àn tentât di scjavalgjâlu saltânt di un morâr, ma no le àn cumbinade. Cussì a àn tacât a rabiâsi cun chei dal mûr parcè che al blocave l’acès ae strade, che e je di ducj. Lôr i àn rispuindût: “Sigûr la strade e je di ducj, come il prât: nô o si sin cjapâts chest toc, il rest al è dut vuestri.”
Cussì Berto al à capît il valôr e il sens dal teritori comun e che a no si pues dividilu. Sì che duncje al à tacat a butâ jù ducj i muretuts che a vevin costruît lui e chei altris, intant che il rest dal vilaç al butave jù il grant mûr e al tornave a gjoldisi il siò biel prât, ducj insiemi.
di Davide Peressoni
#1086


text:
186 p.d.C.
Acjadiments[cambie | modifiche il codiç]
- Il Senât Roman al da fûr un decret, il Senatus consultum de Bacchanalibus, par proibî in dute la Italie i Bacchanalia, fûr che par câs speciâi. Chest provediment al fo cjapât par vie che il cult dai Bacchanalia si stave spandint svelt in dute la republiche, e si pensave che i siei aderents a si dedicassin a ducj i gjenars di crimins e cospirazions politichis tai lôr incuintris di gnot.
- Secont chel che al conte il storic roman Titus Livius, 12.000 Celts a vegnin ju dai monts e a tachin a tirâ su une citât fortificade te plane furlane dongje di dulà che a nassarà Aquilee. I romans a cirin di impedîlu imprin cun la diplomazie.
Nassûts[cambie | modifiche il codiç]
- Tolomeu VI Filometor, re dal Egjit dal 180 p.d.C. († 145 p.d.C.)


text:
La Federazion Russe (rusPoccийckaя Фeдepaция(jutori·info), trasliterat Rossijskaja Fjedjeratsija), o ancje dome Russie, e je il stât dal mont cun la superficie plui grande, che e va de Europe fin te Asie, confinant cuntun grum di paîs. E je nassude tal moment de dissoluzion de URSS, che e jere la sô republiche plui impuartante; ancjemò vuê e à une alte influence su lis altris republichis nassudis dal URSS, riunidis inte Comunitât dai Stâts Indipendents.
Intai ultins agns, la popolazion inte federazion e je calade a fuart, ancje se e reste un dai paîs dal mont che al ospite il plui grant numar di imigrâts. Dal pont di viste aministratîv, la Russie e je dividude in 88 sogjets minôrs, ognidun cuntun grât plui o mancul alt di autonomie.


text:
Arbul
Cu la peraule arbul si intind une plante legnôse che no mur mai, che a cres in altece par il so fust, il tronc, che par solit al scomenče a inramâsi a cualchi metri adalt. Il fueam al â formis diviersis a seconde da specie di arbul.
Il len dai arbui si dopre par fâ cjasis e mobii e par fâ fûc. I arbui si cultivin ancje par fâ la cjarte cu la celulose che si jeve dai troncs.
Lis fueis a podin jessi simpriverdis o che colin in timp di sierade, a fuee largie o a gusiele.
I arbui e puedin stâ di bessôi o pûr in grop, ducj cuancj dome di une specie come intune pinede o pûr di specis diviersis come intun bosc.
Cualchi nom di arbul cun dongje il nom par talianModifiche
- avedìn, par talian: "abete bianco"
- bos, "bosso", si dopre il sô len par fâ pičulis sculturis.
- brugnulâr, "susino selvatico", cultivât pai pomis.
- bulâr, "bagolaro", .
- codògn, "cotogno", cui sô pomis si fâsin confeturis.
- ciastenâr, "castagno", che al fâs lis ciastinis.
- fajâr, "faggio".
- fijâr, "fico".
- lopâr
- melessâr, "sorbo selvatico", si dopravin lis sôs butadis par fâ i manis dai geis.
- miluçâr "melo"
- morâr, "gelso", si podin manğhà lis moris e lis sôs fueis jerin dopradis par l'arlevament dai cavalîrs.
- noglâr, "nocciolo", un provierb vûl che lis nolis a madurîn al dì di San Lurinz (San Lurinz la nole scree il dìnt).
- nojâr, cocolâr, "noce", al è considerat l'arbul da lis striis. Al fâs la còcule.
- olnâr, "ontano",
- orâr, "alloro", al ven doprat par insavorî lis čhârs.
- peç, "abete rosso", Picea abies
- piruçâr "pero"
- pôl, "pioppo", si cultive par produsi cjarte.
- rôl, "rovere, quercia".
- sâut, "sambuco", lis sos rosis si podin fâ in friture.
- sûr
- ulîv, "olivo". Une crodince populâr dîs che lis sos ramacis a tegnin lontan la tampieste.
- ciespâr, "susino".


text:
Premi Nobel
I Premis Nobel a forin creâts seguint lis volontâts che si cjatin tal testament di Alfred Nobel, inventôr de dinamite. La lôr funzion e je chê di premiâ personis che si son distintis in mût particolâr in cualchidun dai cjamps interessâts.
La prime cerimonie di assegnazion dai Premis e fo tal 1901, inte Academie Reâl di Musiche di Stocolme, in Svezie. La premiazion e ven fate dal re di Svezie, e al premiât, dongje di une medae, e ven assegnade la somme di 10 milions di coronis svedesis, pôc plui di 1 milion di Euros, cul fin di dâ une sigurece ai premiâts e judâju a puartâ indevant i lôs studis.
I diviers cjamps di assegnazion dai premis a son:
- fisiche, decidude de Academie reâl des siencis svedese
- chimiche, decidude de Academie reâl des siencis svedese
- midisine o fisiologjie, decidût dal Istitut Karolinska
- leterature, decidût de Academie svedês
- pâs, decidût dal Comitât Nobel norvegjês dal Parlament norvegjês
- economie, creât tal 1968 de Banche centrâl svedês (Sveriges Riksbank); uficialmentri si clame Premi banche di Svezie par lis siencis economichis in memorie di Alfred Nobel
La consegne dai premis e cole ogni àn ai 10 di Dicembar, aniversari de muart di Alfred Nobel, a Stocolme, in Svezie, fûr che il premi pe pâs che al ven consegnât a Oslo.
Altris premisModifiche
La mancjance di un premi pe matematiche e je chê plui evidente; un grum di ipotesis a son stadis fatis sul parcè di chest fat, e la conclusion plui probabil è je che probabilmentri Alfred Nobel nol jere interessât a cheste materie. Par chest a son stâts creâts altris premis, come la Medae Fields e il Premi Abel pe matematiche, il Premi Pritzker pe architeture o il Premi Turing pe computazion.
Leams esternisModifiche
- Fondazion Nobel (inglês)
- (inglês) Fondazion Nobel norvegjês (Nobel pe pâs)
- (talian) Nobelpreis.org


text:
Progetti
ITHACA Progject
Descrizione
La Regjon e partecipe al progjet ITHACA, finanziât dal Program Interreg Europe 2014-2020. Obietîf principâl dal progjet al è il disvilup di soluzions inovativis intal cjamp de salût rindint tant plui efetive la lôr aplicazion (puartant lis inovazions ae fase “market-ready”, o ben prontis pal marcjât), e la creazion di ecosistemis regjonâi adats a sostignî iniziativis e servizis par un invecjament atîf e san. Si smire a sostignî chest procès midiant chê che i disin impostazion di "triple eliche": miorâ la assistence, la salût e il benstâ e la capacitât di vite indipendente; miorâ la eficience dai setôrs sociosanitaris regjonâi e stimolâ la cressite economiche dai teritoris coinvolts.
ITHACA al cjape dentri 10 regjons europeanis che a smirin a miorâ la atuazion dai fonts struturâi e di altris struments di politiche regjonâl. L'obietîf gjenerâl dal progjet al è chel di individuâ soluzions inovativis, aplicazions pratichis, e di contribuî a disvilupâ lis politichis regjonâls. Partint di sperimentazions dimostradis suntune scjale plui piçule, si smire a sostignî azions di “scaling-up” (o ben di increment su scjale plui largje) par miorâ la atuazion des politichis regjonâls intai setôrs de inovazion pe cressite de economie, e pal miorament des curis e de assistence (SmartGrowth e Smart Health, o ben Cressite e Salût inteligjientis).
ITHACA si basarà su lis esperiencis dai colaboradôrs, midiant di events interregjonâi di aprendiment, di scambi di cognossincis e di trasferiment e condivision di buinis pratichis, par identificâ impostazions comunis in stât di supuartâ i obietîfs des diviersis politichis.


text:
Traduzion
Traduzion al è il voltâ un test orâl o scrit di une lenghe a di une altre e il test che al risulte di chê ativitât. La traduzion e je une ativitât che e cjape dut il probleme dal interpretâ un test e il so significât (di partence o di rivade) e il produsi un gnûf test che al vedi il sens avuâl di chel origjinâl in une altre lenghe di destinazion. La peraule traduzion mostre, dut câs, no nome l'at dal voltâ ma ancje l'ogjet dal voltâ.
Teorie de traduzion[cambie | modifiche il codiç]
La teorie de traduzion e je part des dissiplinis che a vuelin studiâ ce che al sta ator de ativitât dal voltâ. La teorie de traduzion e cjape in prestit di altris cjamps di studi: la leterature, la storie, la filosofie, la linguistiche, la filologjie, la semeiotiche, la informatiche e vie indenant. Si à di notâ che si cjacare ancje di tradutologjie, ma plui di lôr a pensin che al sedi un fal parcè che e je une peraule che e va daûr simiotantle a chê francese. Il concet plui inzornât de teorie de traduzion al è chel di cjapâ la lenghe tant che une vision dal mont de int che la fevele. Cussì par capì un discors nol è l'ogjet specific ma ben la maniere cemût il pinsîr si pant in chê lenghe.
Il voltâ al vûl dî trasferî un test componût intune cierte lenghe (L1), intun gnûf test che al dopre une lenghe divierse (L2); tra i doi tescj al varà di jessi un rapuart di ecuivalence sostanziâl, duncje il test te L2 al varès di riprodusi no dome chês stessis informazions che a son tal test te L1 ma, soredut se al è un test leterari, ancje lis sôs carateristichis stilistichis.
In ogni câs si scuen doprâ il condizionâl “al varès”, par vie che al è clâr a ducj che nissune traduzion e podarà mai riprodusi in maniere integrâl un origjinâl.
Ogni lenghe, di fat, e je un sisteme “sierât”, inlidrisât a fuart te storie e te culture di un popul, e ogni popul al fâs l'inventari dal mont intune maniere divierse; […] Duncje ogni volte che o leì nun test in traduzion, o vin di jessi cussients che nol dîs “chê stesse robe” dal origjinâl, ma ben “scuasit chê stesse robe”. (N.FLOCCHINI-P.GUIDOTTIBACCI, Dalla sintassi al testo, Bompiani, 2005, p.240).
Problemis de traduzion[cambie | modifiche il codiç]
In teorie un tradutôr al à di sielzi chês strategjiis, intal voltâ inte lenghe di rivade, che un marilenghe al doprarès inte stesse situazion comunicative. Nol capite simpri di podê voltâ une peraule de lenghe di partence cuntune peraule in chê di rivade (par esempli pai colôrs o pai numars). Il consei al è chel di doprâ une unitât, ven a stâi une maniere di voltâ il sens di partence cuntun zîr di peraulis intal test di rivade. Dôs lenghis tantis voltis a son difarentis ancje a livel formâl e dut câs a son peraulis che a no si cjatin lant di une lenghe a di chê altre. Par rivâ a comprendi une particolâr espression bisugne cognossi il contest: la peraule e à di jessi cjapade inte frase, la frase intal cjapitul e chest intal volum e il volum inte interie opare dal autôr. Par podê fâ dut chest si scugne tacâ des piçulis parts par rivâ a viodi l'intîr.
Etiche de traduzion[cambie | modifiche il codiç]
Cui che al vûl voltâ ben al à dôi trois che al po cjapâ: lassâ cuiet il scritôr e fâ che al sedi il letôr a lâi incuintri, o impen lassâ cuiet cui che al lei par fâ che al sedi il scritôr a lâi dongje. Il tradutôr al à di domandâsi: -Aio di contâ ce che l'autôr al à scrit o ce che lui al intindeve dì? Intal prin câs la traduzion e je plui o mancul a la letare e cui che al lei al à di interpretâ il sens. Intal secont câs al è cui che al volte che al cîr di interpretâ, il letôr, achest pont al ven a vê un lavôr tant plui clâr ma mancul dongje dal origjinâl. Intal prin câs il pericul al è di pierdi il sens che l'autôr al voleve; intal secont a si po mostrâ plui la sensibilitât dal tradutôr che no chê dal autôr. Il tradutôr, dut câs, al scugne sielzi tra chestis dôs stradis. Al è ancje plui coret voltâ de lenghe origjinâl a di chê di rivade cence doprâ une lenghe pivot (tierce).
Il tradutôr[cambie | modifiche il codiç]
Obietîf dal tradutôr al è chel di cirì il plui pussibil di puartâ il test di voltâ de lenghe di partence tignint il plui fer che si rive significât e stîl in chê di destinazion. Se al covente, daûr des difarencis da lis lenghis, si po fâ un adatament mantignint il sens esat intal regjistri, intal stîl, intal sun, inte metriche. Il tradutôr si cjate a fâ da lis sieltis che a van dretis a la funzion dal test o a ce che e vûl otegni la traduzion. Se par esempli par un test juridic o tecnic bisugne jessi il plui pussibil dongje dal test origjinâl, cuntun test leterari (narative, poesie) si po in une cierte misure slontanâsi par cirì stîl e metriche. A son da lis voltis che si po judâsi cun perifrasi: cuant che a son zûcs di peraulis, o ben peraulis che a rimin intune lenghe di partence e no in chê di rivade, detulis che a àn sens nome di une bande ma pierdin il sens di chê altre.
Procediments di traduzion[cambie | modifiche il codiç]
Adatament[cambie | modifiche il codiç]
Un adatament, clamât ancje libare traduzion, e je une maniere di voltâ dulà che il tradutôr si met al puest de societât e de culture di partence cuntune realtât che i corispuint intal test di rivade. Cheste gnove realtât e sarà plui buine pal public dal test di rivade. Par esempli la espression furlane al criche il dì e po jessi voltade par talian cuntun adatament in albeggia. E ancjemò te traduzion inglese dal fumut belc Les Aventures de Tintin et Milou, il compagn cjan di Tintin, Milou al devente Snowy. Inte stesse maniere i detective Dupond e Dupont a deventin Thomson e Thompson par inglês, Jansen e Janssen in olandês, Schultze et Schulze in todesc e cussì vie. Cuant il dramaturc dal Quebec Michel Tremblay al à adatât la opere teatrâl di Gogol L'ispetôr gjenerâl cul non di Le gars de Québec, al à passade la azion de Russie a la so tiere. Si cjatin spes adataments inte traduzion di poesie, lavôrs teatrai e pubblicitât.
Compensazion[cambie | modifiche il codiç]
Un compensazion e je une maniere di voltâ dulà che il tradutôr al schive la dificoltât stilistiche dal test di partence metint dentri efiets di stîl in altris ponts dal test di rivade. Par esempli, tantis lenghis a àn dôs formis di pronons te seconde persone: une informâl e chê altre formâl (in francês, tu e vous; in spagnûl, tú e Usted; in todesc, du e Sie, nome par clamâ cualchi esempli). Par inglês, la distinzion tu e je si dopre plui di râr, si oblee cussì il tradutôr a doprâ une compensazion, sie cuntun non propri o un sorenon, sedi doprant formulis sintatichis sintudis informâi par inglês (I'm, you're, gonna, dontcha, ecc.).
Calc[cambie | modifiche il codiç]
Un calc e je une maniere di voltâ dulà che il tradutôr al dopre un grup di peraulis (o, a lis voltis, une peraule) de lenghe di origjine propite in maniere leterâl inte lenghe di rivade puartant peraule par peraule ducj i tocuts de espression.
Prestit[cambie | modifiche il codiç]
Un prestit al è une maniere di voltâ dulà che il tradutôr al dopre chê peraule o chel zîr di peraulis dal test di partence cussì come che e je. Un prestit al va scrit par regule in corsîf se nol è normâl e integrât te lenghe di rivade.
Perifrasi[cambie | modifiche il codiç]
Une perifrasi e je une maniere di voltâ dulà che il tradutôr al dopre al puest di une peraule dal test di partence un grup di peraulis, o un zîr di peraulis,te lenghe di rivade. Une note dal tradutôr, cualchi volte scurtade cun NDT o N.D.T., e je une note (di regule da pît de pagjine o a la fin dal test) che si zonte par spiegâ i ingredeis de traduzion, su la culture dal test di partence, o altris informazions che si vûl dâ. Chestis notis a son permetudis cualchi volte obleadis. Dut câs, il ricori a notis al è par regule tant che ameti une sconfite dal tradutôr, di no jessi stât bon di voltâ tant che si scugne da spiegazions.
Dulà che al è plui dificil voltâ[cambie | modifiche il codiç]
Dôi cjamps dulà che si va dongje al impussibil di voltâ a son la poesie e i zûcs di peraulis. La poesie, par vie de impuartance dal sun da lis peraulis e dal viers, pe rime e pal ritmi de lenghe di partence. I zûcs di peraulis parcè che a son propite di une lenghe e a saressin masse di spiegâ e si pierdarès gran part dal sens. Vegnin in jutori, dut câs, ducj i procediments di traduzion a pene spiegâts. Par esempli, un tradutôr al po meti dentri un gnûf zûc di peraulis intun altri puest di dulà che al larès par "compensâ" un zûc di peraulis che no si rive a voltâ.
Neologjisims furlans[cambie | modifiche il codiç]
Il probleme al è frontât in un articul specialistic di Sandri Carrozzo [1] Pe formazion di gnovis peraulis si puedin cjapâ dôs stradis: cjalcjâ une peraule za doprade dantgj un gnûf significât, o ben lâ daûr a di un modul linguistic forest. Dutis e dôs lis manieris a marchin la pussibilitât di esprimi gnûfs concets dant vitalitât a la lenghe. Cuant che a si introdusin gnovis peraulis bisugne jessi atents: se si voltàs cumò "mouse" in surie, si colarès intal ridicul ancje se l'imprest al è cussì clamât in castilian, in francês e ancje in catalan. Ma lôr lu àn voltât dal principi. La linie dai linguiscj furlans e je, par gnovis peraulis, chê di tornâ se si po al latin o di acetâ prestits di lenghis sûrs come il francês, il castilian o il catalan.
Esempli di traduzion poetiche[cambie | modifiche il codiç]
Cjant Cuint dal Infier di Dante cognossût come chel di Paolo e Francesca, esempli di difarentis soluzions [2]par une tercine dulà che al è impuartant ancje, oltri al test, la rime e il ritmi.
Amor ch’a nullo amato amar perdona, mi prese del costui piacer sì forte, che come vedi ancor non m’abbandona. (Dante)
Amôr che al clame amôr, par sô nature, mi cjapà di chest biel cun tant traspuart, che cun me simpri, tu lu viôts mi dure. (Pietro Bonini)
L’amôr che el contracambio nol perdone, di lui mi à fate inamorâ tant fuart che nancje ca, tu viodis, mi bandone. (V. G. Blanch)
Amôr che amâ a nissun amât perdone, mi à fat vê di custui plasê tant fuart Che tu viodis che inmò nol mi bandone. (Domenico Zanier)
L'amôr ch’al vûl l'amànt simpri riamât, a mi'à dât di chest un plasê si fuart che, come che tu viodis, no mi'à'nciemò lassât. (Ermes Culòs)
Amôr che a amât no amâ mai nol perdone, de sô bielece mi cjapà tant fuart che tu viodis che inmò no mi bandone. (Pierluigi Visintin)


text:
Chi siamo
Come partecipare al portale
Par rispuindi aes domandis domandis des associazions e dai ents che a àn partecipât ae scriture dal Program trienâl, lis 5 Direzions regjonâls impegnadis inte Promozion dal invecjament atîf a àn decidût di creâ chest Portâl sul invecjament atîf par:
- dâ visibilitât a dut ce che la Regjon e fâs za intal ambit dal invecjament atîf;
- meti in rêt ducj i sogjets che a operin in chest ambit par condividi informazions, buinis pratichis, oportunitâts di colaborazions e par dâ plui visibilitât a ce che a fasin sul teritori regjonâl.
Par podê meti in rêt ducj i sogjets che a operin inte promozion dal invecjament atîf, la Taule interdirezionâl e à creât un Comitât di redazion che al à il compit di cjapâ sù e di validâ i dâts metûts on line des Associazions e dai Ents.
Inte session Ents/Associazions di chest portâl al è pussibil fâ domande di iscrizion.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Samuel 1
Introduzion
Il prin e secont libri di Samuel
I libris di Samuel, inte Bibie ebraiche, a jerin une sole opare. La division in doi libris e je saltade fûr cu la traduzion greche forsit dome par une cuistion pratiche: un rodul cun dut il libri al sarès stât masse ingombrant. I tradutors grêcs adiriture a àn peât insieme Samuel e i Rês sot di un unic titul: “Libris dai Reams”, che la Volgade ju clame “Libris dai Rês”. Samuel ebraic al corispuint ai prins doi (prin e secont libri di Samuel). Chest titul al à la sô reson inte tradizion ch’e viodeve il profete Samuel autor di dut il scrit.
Rivuart al timp de composizion dal libri, scartade l’ipotesi che l’autor al sedi Samuel, vuê si tint a metilu fra lis voris de ete plui tarde de monarchie. Cheste redazion finâl però no i gjave valôr storic, parcè che il redator al disponeve di tradizions e di relazions dibot contemporaniis ai fats contâts e lui lis à comedadis tal spirt dal profetisim e dal Deuteronomi, che al è chel de fedeltât al pat.
Il test ebraic, un dai piês conservâts dal VT e cun tantis diferencis te traduzion greche dai Setante, si pò dividilu in cinc parts: a) Samuel (1 Sam 1-7); b) Samuel e Saul (1 Sam 8-15); c) Saul e David (1 Sam 16-2 Sam 1,27, che al sarès il toc just là che a van dividûts i doi libris); d) David (2 Sam 2-20); e) zontis (2 Sam 21-24).
Un storic di vuê al varès contade la storie tune maniere dute diferente. Dopo di un telâr sintetic su la situazion de tiere di Canaan e dai popui confinants a la fin de ete dai Judiçs, al varès fate une cronologjie resonade dai fats che a àn puartât al prin moviment monarchic, falît cun Saul, e al secont, lât in puart cun David. Invezit il nestri autor nol ripuarte nancje une date e al preferìs pierdisi tai particolârs pluitost che tai resonaments.
Come cronologjie, la vore di Samuel e cjape dentri pôc plui di un secul, ven a stâi dal 1100 p.d.C. (inizi de judicature di Eli) al 970 (fin dal ream di David). Plui intigrôs al è stabilî il timp di ogni personagjo, ancje parcè che no si sa trop che al à durât il ream di Saul. Chel di David si pò calcolâlu cui prins corant’agns dal sec X.
Se dal pont di viste storic al è pluitost deludent, il libri al à une grande impuartance come documentazion de vite di ogni dì, de civiltât e de religjon dal popul ebraic. In chest moment storic une vore movimentât, il passaç dal guviêr dai Judiçs a la forme monarchiche al è il spieli di une grande evoluzion interne: de mentalitât individualistiche e tribâl si passe a une concezion sociâl e politiche plui universalistiche, nazionâl e unitarie. Ancje dal pont di viste religjôs il popul al fâs un grant pas. Di fat la grande part des disposizions dal Pentateuc a àn culì la lôr curnîs plui juste, palesant cheste evoluzion lente e graduâl. In cheste unitât, Gjerusalem e cjape simpri plui impuartance come centri politic e religjôs. La colme di chest procès si le varà sot di Salomon, cul templi.
Il libri nol à dome un valôr come documentari o come esempli de sensibilitât psicologjiche tal presentâ i protagoniscj grancj e piçui, cu lis lôr virtûts e cu lis lôr pecjis. Al è impuartant ancje dal pont di viste religjôs parcè che al met in lûs che il grant regjist de storie nol è chel re o chel altri, ma Diu, che al dopre personis e timps e fats par meti in vore il so plan. E se lis personis, cu lis lôr miseriis umanis, a riscjin di ruvinâ chest plan, Diu al è plui fuart e il so progjet nol va falît.
Te storie de salvece, cu la monarchie e cjape simpri plui fuarce la idee dal messianisim regâl. No par nuie tal GT il Messie al sarà clamât “fi di David”.


text:
6 coments On Ereditâts
-
Galiano,une cjosse dal gjenar e jere sucedude al gno paesan Pieri.Sicome l'omp al veve la schene stuarte ducj ai regalavin materass cussumats di grene,une sere nol rivave a cjapa siun, un grop intal materas lu infastidive,al tae la tele e ce nol cjatial un rodul di cjartis di mil ca no finivin plui,a corevin i agns trente,Dopo che volte prin di buta vie il materas e scjarpivin la grene, Pieri cun chel tesaur al' à podut fassi dreça la schene in un ospedal di bologne e gjoldisi la vite a feminis in balilla.La conte mi à plasude,mandi Galiano. Lussian
-
Galliano simpri pront a contâus une gnove. E no mancje mai tes sôs contis la ironie: chê ridade che tai nestris paîs, une volte, ancje se tante miserie, no mancjavin mai.
-
Cjâr Lussian, graciis par vê preseât la conte. Jo o crôt che Gjiso nol durmì mai sore il materàs di grene, ni al sgarfâ mai tai cassetins, forsit se lu ves fat, cui sa ce sorprese che al varès vût. La sô indole naturâl e jere dome chê, che nol saveve dî di no ae famee.
Ti saludi.
-
Cjâr Nello, tu âs reson, la muse de miserie si nus mostrave sot tancj aspiets, mê none e diseve: – Une buine ridade e je tante salût – e ancje e sfante cualsisei miserie, par plui nere che sedi.
Mandi
-
-
Graciis Egle, purtrop i fats di chestis zornadis a son masse fuarts, a rivin a scjassâ ancje i plui salts sintiments.
Un salût di Buenos Aires.


text:
[ Blog ]
Cualchi timp indaûr o jeri daûr a tornâ cjase sot sere, in chel moment precîs de zornade, subit dopo che il soreli al è lât a mont, li che dutis lis robis (arbui, cjasis, monts...) a pierdin la lôr fate tridimensionâl e si trasformin in profîi neris suntun fonts celest intens. Propit in chel moment, daûr di me, o ai olmât une forme che di un pâl de alte tension e leve jù cuasi fin par tiere, par dopo movisi in bande e tornâ a lâ sù sul fumarûl di une cjase dongje. O ai alçât i voi e o ai capît dal moment cui che e jere chê presince misteriose: une civuite.


text:
La espression musicâl e je antighe tant che l’om stes e il studi de evoluzion dai struments musicâi ’tal è un cjamp che al continue a risiervâ scuviertis inmagantis. Il labor’atori di Elettra, l’aceleradôr di parteselis in funzion ’sul cjars triestin, a àn dedicât tant spazi al studi di struments che a van dal prin flaut di une comunitât Neanderthal ai violins dai grancj liutârs de tradizion cremonese, passant pal orghin cun cjanis di carton fat ’su ai timps di Leonardo da Vinci.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Vertipper von Duomatic:
Zum Begriff Duomatic
wurden folgende 92 Schreibfehler generiert:
cuomatic, d+uomatic, d6omatic, d7omatic, d8omatic, dduomatic, dhomatic, diomatic, djomatic, dkomatic, domatic, doomatic, doumatic, du+omatic, du0matic, du8matic, du9matic, duimatic, dukmatic, dulmatic, dumatic, dumoatic, duo+matic, duoamtic, duoatic, duohatic, duojatic, duokatic, duom+atic, duoma+tic, duoma4ic, duoma5ic, duoma6ic, duomaatic, duomadic, duomafic, duomagic, duomahic, duomaic, duomaitc, duomaric, duomat+ic, duomat7c, duomat8c, duomat9c, duomatc, duomatci, duomateec, duomati, duomaticc, duomatid, duomatiec, duomatif, duomatiic, duomatik, duomatis, duomativ, duomatix, duomatjc, duomatkc, duomatlc, duomatoc, duomattic, duomatuc, duomazic, duometic, duommatic, duomqtic, duomstic, duomtaic, duomtic, duomwtic, duomxtic, duomytic, duonatic, duoomatic, duornatic, dupmatic, duumatic, duuomatic, duömatic, dzomatic, euomatic, fuomatic, ruomatic, suomatic, tuomatic, udomatic, uomatic, vuomatic, wuomatic, xuomatic


text:
Afriche
L'Afriche e je un dai cinc continents, il tierç plui grant dal mont, cuntune superficie di 30.300.000 km2 e une popolazion di plui di 600 milions di abitants.
GjeografieModifiche
I siei limits fisics a son a nord il mâr Mediterani, a est il mâr Ros, a est e a sud l'Ocean Indian e a ovest l'Ocean Atlantic. Al è unît cu la Asie midiant l'istmi di Suez e separât de Europe dal stret di Gjibraltar. Fûr che te zone dal Golf di Guinee, lis cuestis a son a vonde bassis e regolârs. L'Afriche e comprint ancje lis isulis di Madagascar, lis Canaris, Cjâf Vert, Socotra, Zanzibar, la isule Reunion e lis Comoris, oltri a une vore di altris isulis e arcipelacs plui piçui.
Lis monts principâls a son il Kilimanjaro e la Mont Kenya, ducj e doi inte Afriche orientâl e che a superin i 5.000 metris di altitudin. Di chê altre bande, in Afriche a si cjatin doi deserts bocons, chel dal Sahara, tal nord, e chel dal Kalahari, tal sud. I flums plui impuartants a son il Nîl (il plui lunc dal mont), il Congo, il Niger e il Zambesi. Par ce che al rivuarde i lâcs, i plui cognossûts a son il lâc Victoria, il lâc Malawi e il lâc Tanganica.
IsulisModifiche
Lis isulis de Afriche a son piçulis, fûr che il Madagascar, che cui siei 595.230 km² e je la cuarte isule plui grande dal mont (daspò de Groenlande, Gnove Guinee e dal Borneo). E je logade tal sud est de cueste dal continent, di cui e ven separade dal canâl di Mozambic (larc 400 chilometris dal pont plui stret). Pe sô struture, pe flore e pe faune, e rapresente un pont di union tra l'Afriche e la part meridionâl de Asie. A est dal Madagascar a si cjatin lis isulis di Maurizi e la isule Reunion; a est-nord-est dal Cjâf Vuardefûc (Cuar d'Afriche) e je logade la isule di Socotra, sot dal control dal Yemen. A nord-est dal continent a son i arcipelacs di Cjâf vert e des Canaris, di origjinis vulcanichis (come ancje lis altris piçulis isulis tal Golf di Guinee.


text:
Archive for the ‘BASTIANCONTRARIE’
Dongje de cjase di famee, logade a Cjaminet di Buri, là che Cecilia e veve spindude la sô prime etât - e jere nassude a Udin ai 22 di Jugn dal 1943 - e jere la oficine mecaniche dal nono Mario e dal pari Luigi: un lûc là che il lavôr, la buine ande, il [...]
Posted on on Dicembre 15th, 2019 in
2019, Articoli, BASTIANCONTRARIE, Dicembar |
No Comments »
E je stade dal sigûr une des animis plui vivarosis dal nestri Friûl contemporani, cence dubi jenfri lis plui origjinâls e buinis di inmaneâ un pinsîr dal dut gnûf e mai tentât prime. E à dedeade dute la sô vite, masse curte - magari cussì no - ae ricercje de Culture dal Popul furlan, che [...]
Posted on on Novembre 15th, 2019 in
2019, Articoli, BASTIANCONTRARIE, Novembar |
No Comments »
Intai agns, dûrs e triscj, de migrazion stagjonâl dai oms, chei Cramârs che jenfri il Cinccent e il Sîscent a puartarin su la lôr schene il pês dal marcjadant, ma ancje la lizerece di ideis gnovis de Cjargne ae Europe, lant e tornant, a jerin lis feminis cjargnelis - restadis di bessolis - che a [...]
Posted on on Ottobre 15th, 2019 in
2019, Articoli, BASTIANCONTRARIE, Otubar |
No Comments »
Par chei che a jentrin tal maraveôs cimitieri dai ebreus di Gurize - di là dal clap, in Slovenie, te zone clamade di Rošna Dolina, ven a stâi la Valade des Rosis - butant il voli di une tombe a di chê altre a cjataran ae fin chê di Carolina Luzzatto Coen, nassude a Triest [...]
Posted on on Settembre 15th, 2019 in
2019, Articoli, BASTIANCONTRARIE, Setembar |
No Comments »
Salacor i murons antîcs de sô cjase, chê dai siei vons, i àn trasmetût un amôr cussì grant pe sô tiere, il Friûl, e pe sô int. Marie e jere nassude l’ultin an dal secul, il 1899, che si studave cence fâ scjas intal piçul borc di Avile in Buie.
Bielzà di fantacine e veve scomençât [...]
Posted on on Agosto 15th, 2019 in
2019, Articoli, Avost, BASTIANCONTRARIE, Lui |
No Comments »
Figure straordenarie de nestre Patrie, Giulia da Ponte e fo amade dai plui grancj mestris, pitôrs e poetis dal so timp. Tiziano in persone al à volut rindile eterne intun cuadri - cognossût tant che “La Bella” - che si pues ancjemò viodilu inte galarie di art di Palaç Pitti, a Firenze. De suaze preziose [...]
Posted on on Giugno 15th, 2019 in
2019, Articoli, BASTIANCONTRARIE, Jugn |
No Comments »
Femine libare, di spirt indipendent, ironiche cuintri chel mont là che si cjatà a vivi e che nus rapresente cuntun voli dut al feminin. Nol è facil ricostruî la sô biografie, che e reste ancjemò sfumade par mancjance di riferiments. Di sigûr, la sô vene poetiche e je declarade tant che un dai esemplis plui [...]
Posted on on Maggio 15th, 2019 in
2019, Articoli, BASTIANCONTRARIE, Mai |
No Comments »
Dispès la libertât des feminis si le cjate intai puescj plui impensâts. E il munistîr, inte Ete di Mieç fintremai ai agns dal Concili di Trent - ma ancje plui tart - al pues deventâ un spazi intrigant.
Dal sigûr al è un lûc di presonie, une reclusion obleade, sfuarçade, imponude dai paris, dai fradis, dai [...]
Posted on on Aprile 15th, 2019 in
2019, Articoli, Avrîl, BASTIANCONTRARIE |
No Comments »
Inte pergamene che e puarte la date dal 762, là che i trê princips langobarts Erfo, Anto e Marc a fondarin la badie di Siest sul flum Reghine e chê altre di Salt di Paulêt, “in ripa que vocatur Salto”, dilunc dal riul de Tor vie pe strade antighe che e puartave di Aquilee viers [...]
Posted on on Marzo 15th, 2019 in
2019, Articoli, BASTIANCONTRARIE, Març |
No Comments »
Se o vessin di lâ a sgarfâ la figure archetipiche e origjinarie di une femine golose di cjar umane - che pe sô fam di gjoldi il plasê e met in discussion dut ce che i crôt fasint un ribalton dal mont, sdrumant par tiere patrie, afiets e sintiments, ma ancje la sô mission di [...]
Posted on on Febbraio 15th, 2019 in
2019, Articoli, BASTIANCONTRARIE, Fevrâr |
No Comments »
Sante o strie, vignude sù de gjernazie de tradizion popolâr e pûr passude di libris e di letaris, cheste e je stade Marta Fiascaris, di San Denêl, clamade a testemoneâ il so Credo cetant personâl devant dal Tribunâl de Sante Incuisizion di Aquilee, tal principi dal Sîscent.
La sô vôs nus è stade tramandade, par ironie [...]
Posted on on Gennaio 15th, 2019 in
2019, Articoli, BASTIANCONTRARIE, Zenâr |
No Comments »


text:
ATUALITÂT - O vin di movisi
«Scoltâts ducj, e je ore di passâ des peraulis ai fats»: il sproc dal assessôr ae culture Elio De Anna al mostre ben cemût che la Regjon e intint movisi sul teren de tutele de lenghe furlane cumò che i “Stâts Gjenerâi” a àn metût dongje plui di 40 realtâts associativis e istituzionâls par fevelâ ad implen des dibisugnis dal furlan. E la direzion e je clare, ancje parcè che e je la stesse che e jere stade individuade tes tantis audizions che il consei regjonâl al veve fat prin di fâ buine la leç 29/2007.
I PONTS PRIORITARIS_ Comunicazion, scuele, formazion e ricercje: a son chestis lis prioritâts che la zonte Tondo e vûl puartâ indevant, ancje pontant i pîts a Rome par vê ce che al covente al Friûl. «Il Guvier talian al scuen dâ atuazion ae leç 482/99 – al dîs De Anna – e cuvierzi cun fonts statâi i programs Rai che a vegnin fats par furlan». La situazion di fat e je clare: «la Cort costituzionâl – al pant l’assessôr – nus da reson e soredut la Commission parlamentâr di vigjilance e veve zontât il furlan aes lenghis che si previôt di tutelâ cul contrat di servizi, daspò dîs agns che Regjon, Comun, Provincie, Universitât e Curie lu domandavin cun fuarce».
ISTRUZION_ Plui jutori pe ricercje e pe formazion al è stât domandât de Universitât: ancje parcè che la vere sfide e je chê di fâ jentrâ simpri plui in vore l’insegnament de lenghe furlane inte scuele. L’assessôr ae istruzion de Regjone Roberto Molinaro su chest al è otimist: «Za l’an di scuele che al vignarà al varès di jessi pussibil meti in vore il regolament» al dîs. «Nuie ce dî sul fat che l’ordinament de Regjon al domande di ricognossi il furlan tant che element di fonde dal sô jessi autonome: par chest la tutele e je par nô une prioritât – al spieghe – e chest an Regjon, Arlef e Ufici regjonâl per scuele a àn fat une campagne unitarie par sburtâ lis iscrizions al insegnament dal furlan. Cumò la definizion dal regolament e va ben, ma si ten in man il glimuç de cuistion dome se si rive ae risoluzion dal conflit di competencis su la istruzion jenfri Stât e Regjon».
Walter Tomada


text:
Tal Nûfcent il travai spirituâl prin e dopo de Grande Vuere, che, subit finide, la citât e devente taliane, al cuiste carateristichis speciâls massime tal cjamp de art figurative. Cussì Italico Brass, Edoardo Delneri, Vittorio Bolaffio, Gino De Finetti, Veno Pilon, Sofronio Pocarini, Luigi Spazzapan, Tullio Crali, Raoul Cenisi, Zoran Music a scrivin pagjinis vivis e particulârs de storie de art.
A son i events politics a segnâ in mût speciâl la vite da la citât. Guriza, in timp de Prime Vuere Mondiâl, vignude a cjatâsi sul front principâl tra Austrie e Italie, e devente il sît di scuintris là che a muririn in tancj, lis famosis “12 bataiis dal Lusins”, cjamp di bataie par plui di doi agns. Dopo 14 mês di ardîts combatiments, ai 8 di Avost dal 1916 lis trupis talianis a jentrarin a Guriza.
La ritirade di Cjaurêt e fo la ocasion par lis trupis austriachis di tornâ te citât (Otubar dal 1917). La capitolazion da la Austrie-Ongjarie, la Vitorie de Italie e la fin de vuere (Novembar dal 1918) e i tratâts di Saint-Germain e di Rapallo a puartarin a la definitive anession di Guriza ae Italie. Dilunc dai vincj agns di regjim fassist, Guriza e regjistrà la costruzion di cualchi lûc preseabil come il Palaç des Puestis e chel de Cjamare di Cumierç, la ricostruzion dal Cjistiel, pe plui part sdrumât intant de Prime Vuere Mondiâl. Il fassism al scomençà une talianizazion sfuarçade de largje provincie di Guriza, dulà che a jerin a stâ popolazions slavis, massime te part orientâl.
La citât no fo sparagnade nancje da la Seconde Vuere Mondiâl. Dopo la bataie di Guriza dal Setembar dal 1943 tra partigjans titins, soldâts de Rsi e todescs, la citât e la Vignesie Julie dute a forin incorporadis tal Adriatisches Küstenland (Litorâl Adriatic), sot il diret control nazist, che al compuartà altris corots, tant che la deportazion e la distruzion tai cjamps di stermini da la comunitât ebraiche gurizane, cetant ative. Dopo la disfate dal esercit todesc e il so ritîr consecuent, la citât e fo ocupade dai partesans jugoslâfs di Tito dai 2 di Mai ai 12 di Jugn dal 1945 (duncje daspò de fin de seconde vuere mondiâl), vivint altris tragjics moments, cu la depuartazion e la disparizion, de bande des trupis jugoslavis di centenârs di citadins cence difesis; cetancj di lôr a forin massacrâts cuntune violence salvadie e butâts ancjemò vîfs tes foibis, forans fonts di formazion carsiche.
Il tentatîf ustinât dal guvier comunist jugoslâf di Tito di cjapâ dentri Guriza al fo sfantât de reazion risolude de popolazion taliane, si de adun dute in place scjampant cussì di finî sot de ditature comuniste jugoslave e sielzint cun risoluzion di partignî al Ocident democratic.
I events storics e politics subit finide da la Seconde Vuere Mondiâl a verin efiets penç e di lungje durade par Guriza: tal Setembar dal 1947 la citât e fo, in pratiche, dividude, cul separâle dai siei suburbis a Nord e a Est. Su la fonde dal tratât di Parìs, a forin metûts jù cjavai di frisie e filistrin spinât, segnant il gnûf limit tra Italie e Jugoslavie. Al cjapà cussì cuarp chel confin che al dividè cjasis, stradis, fameis; di là di chest e nasseve cussì, tal zîr di pôcs agns, par volê di Tito, la citât di Nova Gorica.
Ai 10 di Novembar dal 1975 al fo firmât il tratât di Osimo, che al ratificà chel dal '47, rindint definitîf il confin “mobil”. Daspò, par cure dal Istitût Gjeografic Militâr di Florence e di une istituzion jugoslave parele, e fo eliminade la “tendine di fier” e rimplaçade cuntun muret cun parsore une rêt. Ai 25 di Otubar dal 1977 i militârs a firmarin il verbâl di poie dal clap marcât dal codiç 57/15 su la linie di confin tra i doi stâts, in face de stazion feroviarie da la Transalpina, vuê te Republiche di Slovenie. Tal Dicembar dal 2007, cu la aplicazion dai acuardis di Schengen fra Italie e Slovenie, il confin al è stât gjavât vie par simpri. Guriza e torne a jessi cussì, come che simpri al è stât di in che volte che e je nassude, il cûr di une aree une vore grande e interessant pe culture, pal turisim, pe economie.
Realizzazione del Sito: Servizio attività economiche e sviluppo turistico.
e-mail: turismo@comune.gorizia.it


text:
Dut nol podeve che partî in Friûl, tiere siore di ploie, il “pissadôr de Italie”. Al sucedè a Udin intant che ducj a jerin tornâts des feriis – ai prins di Setembar – cuant che il soreli al lassave il puest ae prime plovisine. Il lûc: un autobus de circolâr, dal ospedâl a la stazion. Un pâr di tons e al tacà a plovi dentri de linie 10: la aghe e nasseve propit dal sofit, no jerin busis. Il fenomen misteriôs e tal imprin platât, si sparniçà di buride a magle di vueli par dut il mont: in sumis, nol ploveve plui di fûr ma nome tes machinis, camions, pacaris, motoarticolâts varis, e piçui nûi neris a si imbastivin parsore dai motorins se si ju lassave impiâts intant che a jerin fers…
La soluzion no podeve vignî altri che dai United States, tiere li che si straviôt a manete pe meteorologjie. Constantin Vridzeworsckzy, zovin sienciât di lontanis divignincis polachis ma citadin merecan di gjenerazions, al provà il colegament jenfri chel che al jere daûr a sucedi e i gas scjamâts dai automieçs, dimostrant la sô teorie cuntun articul sul innomenât sfuei sientific «Nature».
A vevin di finî bot e sclop dutis lis emissions di gas scjamâts dai motôrs: chel che nol jere stât fat di desenis di agns al fo fat in chei trê luncs e dûrs agns…
Aromai Constantin al jere deventât il guru dal trop di sienciâts che al dè i timps par comedâ la situazion, e adiriture al calcolà dulà e cuant che a podevin vignî fûr i prins segnâi de fin dal fenomen. Al sucedè propit li di un dai lûcs che lui ju veve previodûts, e propit li di chel che lui al jere lât par scrutinâ la facende: ancjemò une altre dimostrazion de sô competence e autorevolece.
Kuala Lumpur, Malesie, ai 15 di Jugn dal 2012
Constantin Vridzeworsckzy al sintì il businâ des tonadis e o podês nome imagjinâsi la sô contentece cuant che la gote i colà parsore de man… Al ploveve di fûr, tal viert, biadelore!
Sigûr che la contentece e le un tic al mancul cuant che al rivà li dal so albierc di siôrs, viodint che al veve tacât a plovi dentri dutis lis stanziis.
di Dree Venier
#1


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Denel
Cjapitul 6
Denêl tal palaÇ dal re di Babilonie
Denêl te fuesse dai leons
6 1 Dario al decidè di meti sorestants dal ream cent e vincj satraps, par ch’a regessin dut il ream, 2 e parsore di lôr trê grancj sorintendents; i satraps a vevin di rindiur cont a lôr, in mût di no dâi intrics al re. Denêl al jere un di lôr. 3 Midiant che Denêl al jere plui grant di chei altris sorintendents e satraps, par vie ch’al veve intorsi un spirt plui alt, il re al decidè di meti tes sôs mans il comant di dut il ream. 4 Alore i grancj sorintendents e satraps a ciririn fûr un cantin par incolpâ Denêl sul mût di regi il ream, 5 ma no rivarin a cjatâ nissun rimpin di colpe o di trascurance, parcè che al jere fedêl, e no si rivà mai a cjatâ in lui un rimpin di colpe o di trascurance. 6 Alore a diserin: “No podarìn mai cjatâ fûr nissune colpe cuintri di chest Denêl; o podarìn dome cjatâ un rimpin cuintri di lui rivuart a la leç dal so Diu”.
7 Cussì i grancj sorintendents e i satraps a plombarin dal re e i diserin: “Re Dario, vîf par in eterni! 8 Ducj i grancj sorintendents dal ream, i governadôrs e i satraps, i conseîrs e i prefets a son de idee ch’al vegni butât fûr un befel dal re là che si dîs che se un, di cumò a trente dîs, i fasarà une sole preiere a di un diu cualunche o a di un om, fûr che a ti, re, al sedi butât inte fuesse dai leons. 9 Alore, re, fâs buine la proibizion e mande fûr il befel, di mût che nol puedi jessi gambiât, come ch’e dîs la leç dai medians e dai persians, che no si pò lâ cuintri”. 10 E cussì il re Dario al mandà fûr il befel cu la proibizion.
11 Denêl, a pene ch’al vignì a savê ch’al jere stât mandât fûr il befel, al lè cjase. I barcons de sô cjamare adalt a jerin metûts in direzion di Gjerusalem e trê viaçs in dì si ingenoglave, al preave e al laudave il so Diu, come ch’al jere in consuet di fâ ancje prime.
12 Alore chei oms a rivarin di buride e a cjatarin Denêl ch’al preave e al suplicave il so Diu. 13 Cussì a lerin a contâi al re a rivuart de proibizion reâl: “No âstu mandade fûr une proibizion che se un al preàs un diu o un om, di cumò a trente dîs, fûr che te, re, al vignarès butât inte fuesse dai leons?”. Il re al rispuindè e al disè: “La robe e je propit cussì, seont la leç dai medians e dai persians, che no si pò lâ cuintri”.
14 Alore i rispuinderin al re: “Denêl, un dai depuartâts di Gjude, no si è nancje scomponût di te, re, e de tô proibizion che tu âs fate meti jù par scrit, e trê viaçs in dì al fâs la sô preiere”.
15 Alore il re, sintude cheste, al provà un grant displasê e al fasè di dut par salvâ Denêl; al cirì di liberâlu fin che nol le jù il soreli. 16 Ma chei oms a plombarin dal re e i diserin: “Ten a ments, re, che la leç dai medians e dai persians no permet che si gambii nissune proibizion o befel che il re al à imponût”.
17 Alore, par ordin dal re, a puartarin vie Denêl e lu butarin inte fuesse dai leons. Ma il re i disè cussì a Denêl: “Il to Diu, che tu lu servissis cun tante fermece, ch’al puedi salvâti!”. 18 A puartarin un clapon e lu meterin te jentrade de fuesse e il re le sigjilà cul so anel e cul anel dai siei dignitaris, par che no si podès gambiâ nuie sul distin di Denêl. 19 Podopo il re al tornà tal so palaç, al passà la gnot zunant, nol clamà dongje nissune concubine e nol rivà a sierâ voli. 20 Tal indoman, sul cricâ dal dì, il re al jevà e al lè di dute corse su la fuesse dai leons 21 e cuant che al fo dongje de fuesse al clamà Denêl cun vôs inguside. Il re i disè a Denêl: “Denêl, servidôr dai Diu vîf, il to Diu, che tu lu servissis cun tante fermece, àial rivât a salvâti dai leons?”. 22 Alore Denêl i rispuindè al re: “Re, vîf par in eterni! 23 Il gno Diu al à mandât il so agnul ch’al à sierade la bocje dai leons e lôr no mi àn slambrât, parcè che denant di lui o soi stât cjatât cence colpe. Ma nancje denant di te, re, no ài fat mâl di sorte”.
24 Alore il re si colmà di gjonde e al ordenà di tirâ fûr Denêl de fuesse. Denêl al fo tirât fûr de fuesse e no si cjatà in lui nancje une sgrifignade, parcè che al veve vude fede tal so Diu. 25 Po il re al ordenà di clamâ dongje chei oms ch’a vevin incolpât Denêl e di butâju te fuesse dai leons, lôr, i lôr fîs e lis lôr feminis. No jerin nancje rivâts dapît de fuesse che i leons ur saltarin intor e ur crustarin ducj i vues.
26 Alore il re Dario ur scrivè a ducj i popui, gjernaziis e lenghis ch’a vivin su la tiere: “La vuestre pâs ch’e sedi grande! 27 O doi ordin che par dut là ch’al rive il comant dal gno ream si trimi e si stedi plens di pôre devant dal Diu di Denêl,
parcè che lui al è il Diu vîf
e al dure par in eterni!
Il so ream nol sarà mai fruçât
e la sô paronance no finissarà par mai!
28 Lui al salve e al libere,
al fâs spiei e robis di restâ
in cîl e su la tiere:
al è lui ch’al à liberât Denêl des çatis dai leons”.
29 E chest Denêl al ve furtune tal ream di Dario e tal ream di Ciro il persian.
Notis:
- 6,1 - La storie no cognòs un Dario il median e in Babilonie al jentrà Ciro, re di Persie, dal 539, liberant cussì i gjudeus (Esd 1,1-3).
- 6,6 - No podint cjatâ rimpins politics, i nemîs a van a sgarfâ te religjon.
- 6,9 - I leons ju tignivin in sierais sgjavâts te tiere, come une fuesse, simpri pronts pe cjace dal re.
- 6,11 - L’usance di voltâsi a preâ viers di Gjerusalem e veve cjapât pît inmò cul esili (1 Re 8,44.48). I ebreus a preavin ancje stant in pîts (1 Re 8,22).
- 6,18 - Parsore dal sierai e jere come une bocje o trombe par butâ jù la mangjative ai nemâi.
- 6,23 - La fuarce di Diu e à savût vinci la nature, e i leons si son cjatâts come cu la bocje sierade.
- 6,28 - Pe Bibie no ’nd è salvece cence liberazion.
- 6,29 - Storicamentri la robe no pò jessi vere parcè che Ciro al regnà dal 559 al 529 e Dario I dal 522 al 485 p.d.C.


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Vanseli di Matieu
Cjapitul 4
il progjet DAL REAM
Lis tentazions
4 1 Alore Gjesù al fo menât dal Spirt intal desert par jessi tentât dal diaul. 2 E, dopo di vê zunât par corante dîs e corante gnots, i vignì fan. 3 I lè dongje il tentadôr e i disè: “Se tu sês Fi di Diu, dîs che chestis pieris a deventin pan”. 4 Ma lui i rispuindè: “Al è scrit:
L’om nol vivarà dome di pan,
ma di ogni peraule ch’e ven fûr de bocje di Diu”.
5 Alore il diaul lu menà cun sè te citât sante, lu poià su la spice dal templi 6 e i disè: “Se tu sês Fi di Diu, butiti jù. Di fat al è scrit:
Par te ur darà ordin ai siei agnui
che ti tegnin sù cui lôr braçs,
par che il to pît nol sbati in cualchi clap”.
7 I rispuindè Gjesù: “Al è ancje scrit:
No sta tentâ il Signôr to Diu”.
8 Di gnûf il diaul lu menà cun sè suntune mont une vore alte e i mostrà ducj i reams dal mont cun dut il lôr sflandôr. 9 E i disè: “Dutis chestis robis tes darai a ti se, butanti in genoglon, tu mi adorarâs”. 10 Alore Gjesù i disè: “Va vie di chi, satane! Al è scrit:
Tu adorarâs il Signôr to Diu
e tu ti ingenoglarâs dome denant di lui”.
11 Alore il diaul lu lassà. E ve che i agnui i lerin dongje par servîlu.
Inizi de predicazion in Galilee
12 Cuant che al vignì a savê che Zuan al jere stât metût in preson, Gjesù si ritirà in Galilee; 13 e, lassât Nazaret, al lè a stâ a Cafarnao, ch’al è su la rive dal mâr, tal teritori di Zabulon e di Neftali, 14 par che si colmàs ce ch’al veve nunziât il profete Isaie là ch’al dîs:
15 La tiere di Zabulon e la tiere di Neftali,
su la strade dal mâr, di là dal Gjordan, Galilee dai forescj;
16 il popul sentât tal scûr
al à viodude une grande lûs,
par chei ch’a son a stâ te regjon scure de muart
une lûs si è impiade.
17 D’in chê volte Gjesù al scomençà a predicjâ disint: “Convertîtsi, parcè che al è dongje il ream dai cîi”.
Mc 1,16-20; Lc 5,1-11
I prins dissepui
18 Cjaminant ad ôr dal mâr di Galilee, Gjesù al viodè doi fradis, Simon clamât Pieri e Andree so fradi: a jerin daûr a butâ lis rêts tal mâr; di fat a jerin pescjadôrs.
19 Ur disè: “Vignît daûr di me e us fasarai pescjadôrs di oms”. 20 E lôr dal moment, bandonadis lis rêts, i son lâts daûrji. 21 Lant vie di li, al viodè altris doi fradis, Jacum di Zebedeu e Zuan so fradi: a jerin daûr a comedâ lis rêts su la barcje insieme cun lôr pari Zebedeu. Ju clamà 22 e lôr dal moment, bandonade la barcje cul pari, i son lâts daûrji.
Mc 1,39; 3,7-8; Lc 4,14-15.44
Lis primis oparis
23 Passant par dute la Galilee, Gjesù al insegnave intes lôr sinagoghis nunziant il vanzeli dal ream e vuarint tal popul ogni sorte di malatie e infermitât. 24 La sô innomine si slargjà par dute la Sirie e cussì i menarin dongje ogni sorte di malâts: int ch’e jere lambicade di infermitâts e di tancj dolôrs, indemoneâts e paralitics; e lui ju vuarì. 25 E cussì i lerin daûrji grandis folis di int rivadis dongje de Galilee, de Decapoli, di Gjerusalem, de Gjudee e de Transgjordanie.
Lc 6,20-23
Notis:
- 4,1 - Culì Gjesù al ven presentât in dute la sô umanitât e, come ducj, al scuen frontâ la prove o tentazion. Lis tentazions di Crist no vegnin par vie di passions disordenadis, ma par vie dal diaul.
- 4,4 - Dt 8,3.
- 4,6 - Sal 9,11-12.
- 4,7 - Dt 6,16.
- 4,10 - Dt 6,13.
- 4,11 - Bisugnarès savê se il diaul i à comparît par difûr, come che si viôt tes rafigurazions artistichis, o se invezit si trate dome di pinsîrs. Ma plui impuartant al è rifleti sul moment des tentazions, vadì cuant che al stave par scomençâ. Crist al sielç di no fondâ il so ream sui bêçs, sul consens de int, su la fuarce politiche.
- 4,13 - Crist al scomence la vite publiche a pene che Zuan al ven metût in preson, par dî che Diu nol lasse il popul cence profetis. Cafarnao, ad ôr dal lât o mâr di Tiberiade, il paîs di Pieri, al devente ancje il paîs di Crist.
- 4,15 - Is 8,23; 9,1. La Galilee e ven clamade “dai forescj” par vie de sô popolazion miscliçade di ebreus e paians e ancje crosere pes grandis stradis di comunicazion (la “strade dal mâr” o Via maris).


text:
Folkest 2017
O sin tal 2017, ven a stâi che a son trentevot agns che an par an Folkest al jemple il Friûl e la Istrie di biele musiche. Trentevot agns di aventuris, di bielece, di problemis, di discuviertis e confermis. E, lassaitnussal dî, di tant amôr pe musiche e pe tradizion popolâr.
Chel stes amôr che nus fâs screâ cumò il gnûf sît di Folkest in trê lenghis: furlan, inglês e talian.
Alc al sarà ancjemò di comedâ… lu comedarìn! Alc al sarà di zontâ… lu zontarìn.
E, se o vessis voie di conseânus o di proponi alc, scrivêt, fasêtsi sintî.
Mandi e graciis!
NA FUOIA


text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Cronichis 1
Cjapitul 8
GJENEALOGJIE DI ADAM A DAVID
Fruçons gjenealogjics di Beniamin
8 1 Beniamin al à vût Bele, il so prin fi, Asbel il secont, Achiram il tierç, 2 Noche il cuart e Rafe il cuint. 3 Bele al à vût i fîs Adar, Ghere pari di Ecud, 4 Abisue, Naaman, Acoac, 5 Ghere, Sepufan e Curam. 6 Chescj a son i fîs di Ecud; a son lôr i sorestants de int di Ghebe che ju àn menâts presonîrs in Manacat. 7 Naaman, Achie e Ghere, che ju à menâts presonîrs e ch’al à vût Uze e Achiud.
8 Sacaraim al à vût fîs tai cjamps di Moab, dopo di vê paradis vie lis feminis Cusim e Baare. 9 Di Codes, la sô femine, al à vût Jobab, Zibie, Mese, Melcam, 10 Jeus, Sachie e Mirme. Chescj a jerin i siei fîs, sorestants di fameis. 11 Di Cusim al à vût Abitub e Elpaal. 12 Fîs di Elpaal: Eber, Miseam e Semed, ch’al à fat sù Ono e Lide e dulintor. 13 Berie e Seme, ch’a jerin sorestants di fameis fra la int di Aialon, a faserin cori la int di Gat. 14 Lôr fradis: Sasak e Jeremot. 15 Zebadie, Arad, Ader, 16 Micjêl, Ispe e Joche a jerin fîs di Berie. 17 Zebadie, Mesulam, Chizki, Cheber, 18 Ismerai, Izlie e Jobab a jerin fîs di Elpaal. 19 Jakim, Zikri, Zabdi, 20 Elienai, Siletai, Eliel, 21 Adaie, Beraià e Simrat a jerin fîs di Simei. 22 Ispan, Eber, Eliel, 23 Abdon, Zikri, Canan, 24 Ananie, Elam, Antotie, 25 Ifdie e Penuel a jerin fîs di Sasak. 26 Samserai, Secarie, Atalie, 27 Jaaresie, Elie e Zikri a jerin fîs di Jerocam. 28 Chescj a jerin sorestants di fameis, seont lis listis dai lôr vons; a jerin a stâ in Gjerusalem.
29 A Gabaon al jere a stâ il pari di Gabaon; la sô femine e veve non Maache; 30 il prin fi al jere Abdon, podopo Zur, Kis, Baal, Ner, Nadab, 31 Ghedor, Achio, Zeker e Miklot. 32 Miklot al à vût Simee. Ancje lôr a jerin a stâ a Gjerusalem, dongje dai lôr fradis.
Gjenealogjie di Saul
33 Ner al à vût Kis; Kis al à vût Saul; Saul al à vût Gjonate, Malkisue, Abinadab e Is-Baal. 34 Fi di Gjonate al jere Merib-Baal; Merib-Baal al à vût Miche. 35 Fîs di Miche: Piton, Melec, Taree e Acaz. 36 Acaz al à vût Joade; Joade al à vût Alemet, Azmavet e Zimri; Zimri al à vût Moze. 37 Moze al à vût Binee, so fi Refaie, so fi Elease, so fi Azel. 38 Azel al à vût sîs fîs, ch’a vevin non Azrikam, Bocru, Ismael, Searie, Abdie e Canan; a jerin ducj fîs di Azel. 39 Fîs di so fradi Esek: Ulam il prin, Jeus il secont, Elifelet il tierç. 40 I fîs di Ulam a jerin oms di valôr e fenomenâi tal trai cul arc. a àn vût un stragjo di fîs e di nevôts: cent e cincuante. Ducj chescj a jerin dissendents di Beniamin.
Notis:
- 8,1 - Il cjapitul al ripuarte fruçons di listis dai grops dai fîs di Beniamin seont il lûc là ch’a jerin a stâ: Ghebe, Moab, Ono, Lide, Aialon, Gjerusalem e Gabaon. Plui une liste dai vons di Saul.
- 8,28 - Gjerusalem, metude a confin fra Gjude e Beniamin e jere proprietât di dutis dôs lis tribûs (cfr. Gs 15,63). Di fat, però, jessint la citât di David, e jere une proprietât dal re e partant gjavade fûr di dutis lis tribûs.
- 8,33 - La gjenealogjie di Saul e je ripuartade dome par vie ch’al è il precursôr di David. Fra i doi, però, al è clâr che David al à il prin puest e Saul l’ultin.


text:
La Orchestrona della Scuola di Musica Popolare e je, tal stes timp, un cors di musiche di insiemi e il grup di rapresentance de scuele stesse. Un progjet che al nas plui o mancul vincj agns indaûr di une idee di Davide Castiglia, vuê diretôr dal grup, che al à volût fâ une formazion dal dut atipiche, une contaminazion ben fate tra une bande e une orchestre che no je in realtât nis’sune des dôs, ma componude in maniere esclusive di struments insegnâts inte scuele. Plui di vincj elements, tra organets, armonichis, violins, violoncei, baghis, flauts, ghitaris, arpis, cuintribàs e percussions… ducj insiemi in maniere apassionade par ufrî ai balarins popolârs un repertori di danzis par fâ movi i pîts e il cûr!
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Une Detule Mate si pues clamâ cussì se a rispiete cuatri regulis. Pocje robe, ma al è une vore impuartant lâ daûr di lôr.
1. La detule no à di vê nissun significât, o pûr e à di vê un significât che no si capis.
Cheste regule jê la plui impuartante. Chi si cjacare di assonance, ven a stai une cierte sonoritât da detule che a somee pandi un significât, ma in struc no vûl dî nuie. Un esempli al pues sclarî la cuistion. Cjapin la detule Cuant che il cjan al môf la code, al è miôr spalancâ il barcon. Nol à nissun significât, ma la sonoritât intal dîle a somee platâ alc. Invezit nol è propit nissun significât, anzit, no vûl dî nuie. Eco, alore, che la detule jê imbrocâde! Cun di plui, se si vûl meti dentri ancje une rime, sore dut inte part finâl, si pues fâlu.
2. La detule no à di jessi masse lungje. A bastin dôs frasis.
Regule di forme. Al è miôr che la detule a sedi curte. Ancje par chei che àn voie di imparâlis a memorie. Visìnsi che no à di vê cuatri peraulis in crôs, ma al podarès valê il criteri des dôs frasis. Cussì o sin a puest!
3. Se al è pussibil, la detule e à di cjapâ dentri dôs robis pardabon diferentis.
Cheste no je une regule fisse, ma a jude a rispietâ ancje la prime regule. Se o fasin riferiment al binomi fantastic di Rodari (che o crôt che tancj lu cognossin), subit o savarìn orientâsi dentri cheste regule.
Se ancje voaltris o volês mandâ une detule, scriveit ae direzion di pueste detulemate@gmail.com. Se no rispiete dal dut lis regulis metudis par sore, il nestri staff al pensarà a daus chel pôc di sugjeriment par regolâle e metile a puest. No sin espertons di detulis, ma insiemi a voaltris o cumbinarin. Po dopo, intal zîr di pôc timp la metarin inte pagjine “… Dai letôrs”.